text:
Yanditswe na Emmanuel Senga
Hashize igihe tugiranye iki kiganiro na Depite Jean Mbanda, ku buryo nabanje kwibaza niba hari icyo byatumarira kongera kwibaza ku ngingo zaganiriweho. Nasanze aka wa mugani w’ikinyarwanda ko aryoha asubiwemo, numva nta cyambuza kukigarukaho, kuko tukiri no mu gihe kikibanziriza ariya matora twaganiriyeho. Reka twungurane inama.
Baravuga ngo “uguhiga ubutwari muratabarana”. Singambiriye guhiga ubutwari na Depite Jean Mbanda, kubera ko uko muzi ni umugabo wabayeho ku buryo bwa kigabo. Nkaba rero nta kintu nifuzaga ko cyatubangikanya. Icyo ngamije muri iyi nyandiko ni ukugabana ibitekerezo n’abasomyi, jyewe mbihera ku kiganiro twagiranye twabagejejeho muri iki kinyamakuru, nkareba ibitekerezo by’umwimerere numvanye uyu mukandida Jean Mbanda. Nkongera nkabihera ku mateka ye yabayemo n’uko yayifashemo mu gihe cyabanjirije iki. Hanyuma nkaza gusesengura imvugo atugezamo ubutumwa ashaka ko twumva binyuze mu bibazo n’ibisubizo twagiranye muri icyo kiganiro. Muri make ni izi ngingo nza kugarukaho mu bitekerezo byanjye no ku buryo buvunaguye. Simbahisha ko nanasomye ibyo abanyarwanda banyuranye bavuze bamaze kumva ikiganiro, haba abamwumva neza cyangwa abamusenya.
Natangajwe n’uko Depite Jean Mbanda ashingira imvugo ye ku muco. abivanye ku biganiro yagiranye n’umubyeyi we. Na byo birimo umuco.
Depite Jean Mbanda yaduhishuriye ko yakunze kuganira na se umubyara, kabone nubwo bari batuye mu mujyi, aho ubusanzwe abana batabona umwanya uhagije wo kuganira n’ababyeyi. Ngo yabonaga umwanya wo kumutega amatwi. Ibi kandi ni byo koko, byumvikana mu kinyarwanda kidakamiye Bwana Jean Mbanda aganiramo. Nkaba ndetse natekereza ko ari yo mpamvu igenga izindi, ituma ashingira politiki ye yose ku muco w’abenegihugu.
Tumubajije ibyo yabonye igihe yari yanyarukiye mu Rwanda, yatubwiye mu mvugo iruhanyije kumvwa ko:
Ubukene bwagabanutse cyane, ariko abakene bariyongereye;
Ubucuruzi bwateye imbere mu gihugu, ariko nta bikorera ku giti cyabo baboneka;
Ubucamanza buri hose mu gihugu, ariko nta butabera mu mitima y’abantu;
Ubuvandimwe busobanurwa ku manywa, ariko ubuvandirya bukigishwa nijoro;
Umushiha ufitwe n’abakire ku bintu; ariko umunezero ufitwe n’abagira Ubuntu
Ubukire bwariyongereye cyane, ariko abakire baragabanuka bikabije;
Demokarasi yatojwe cyane abanyagihugu, ariko Repubulika ntiratozwa.
Birumvikana ubwabyo ko, nubwo Depite Jean Mbanda atangiza interuro ze amagambo ashimagiza, ariko ahita ayabangikanya n’andi yerekana ko bituzuye. Aha uwumva ahitamo icyo ashaka kumva, abaririmba ingoma bagasigara ku ntangiriro y’interuro ye; mu gihe abanenga ibikorwa mu Rwanda muri iki gihe bahitamo gusigarana igice cya nyuma cy’interuro ze. Ntekereza ko buri wese yumva icyo ashaka kumva, ahasigaye bigasaba kubijyaho impaka zo kubyumva neza.
Byabaye ngombwa ko tubijyaho impaka, kugira ngo twumve niba tubyumva kimwe. Urugero natanga ni aho avuga ko” ubucuruzi bwateye imbere mu gihugu, ariko nta bikorera ku giti cyabo bahari”, aho yadusobanuriye ko n’ubucuruzi bukorwa n’ayakwitwa amasosiyete yigenga, na yo aba afite abashumba baragiriye abandi; kandi ko niba ayo masosiyete adahari ku rwego rw’ubucuruzi, ubwo bisobanuye ko nta bikorera ku giti cyabo bahari.
Ahandi Depite Jean Mbanda agaragara ko yateye intambwe kandi akananyuranya imyumvire n’abandi banyapolitiki, ni aho avuga ku moko.
Ntabwo Depite Jean Mbanda yumva cyangwa abona amoko nk’uko abanyarwanda benshi babibona, kandi na byo abivana ku kwicarana na se bakaganira. Dore uko abivuga:
“Iyo ugiriye umuntu icyizere akagitesha agaciro, aba akubereye umuhutu; na ho iyo ugiriye umuntu ineza yarangiza akayikwishyuza, aba akubereye umututsi; uwitwararitse byombi aba ari imfura”.
Iyi ni insobanuro yenda yakumvikana mu rwego rwo kwiganirira mu kinyabupfura cyarangaga abanyarwanda, ariko bitavuze ko amoko atabaho mu Rwanda. Ikibazo si amoko, ikibazo ni icyo bayakoresha. Dufite ibihugu bifite n’amoko koko atanasa, ariko ntibibibere intandaro yo kwangana no kwicana. Mu Rwanda iyo tugira Imana yo kubona umutegetsi warenze iyi mungu y’amoko, utumva ko ategekera ubwoko, tuba tugeze kure mu bwiyunge. Bisobanura ko imikoreshereze y’ubwoko ku nyungu z’abategetsi bigenwa n’ubutegetsi.
Hari kandi izindi ndangagaciro zagombye gusobanuka mu mitwe y’abanyarwanda, zikabafasha guhindura imyumvire ku bikoresho igihugu kibashyikiriza ngo bagire imibereho myiza. Bose bakagombye kumva ko hari ingingo-fatizo zifasha kugira imyifatire ikwiye mu bo mubana na bo. Izo ni ukumva ko:
- Hari ubwoko bubiri bw’ubukungu: ubushingiye ku bintu, ubu bwitwa ubukire, mu gihe ubushingiye ku buntu bwitwa umunezero (reba haruguru Umushiha ufitwe n’abakire ku bintu; ariko umunezero ufitwe n’abagira Ubuntu);
- Kugira uwawe;
- Kugira uwemera ko uri uwe;
- Kugira ukugirira icyizere;
- Kugira ukugirira ibanga;
- Kugira ukugirira Ubuntu.
Mu magambo make yanatugejejeho imigambi yashyira mu bikorwa aramutse ageze ku butegetsi.
Aramutse ageze ku butegetsi yakwihutira: Guhindura itegeko nshinga, kugabanya uburemere buri mu mwanya wa Perezida, kugabanya imishahara, guha ingufu inteko ishinga amategeko. guha ububasha bukomeye Minisitiri w’ Intebe watanzwe n’ishyaka ryatsinze amatora, guha ingufu abadepite batowe bakaba koko intumwa za rubanda, kugabanya manda n’imyaka ya buri manda, guca kwigwizaho ubukungu aho byaba biva hose.
Kumenya niba azemererwa kwiyamamaza, we yemeza ko nta wamubuza, kuko asanzwe mu Rwanda, atigeze aruhunga; kandi ko umugambi w’amahoro nta kiguzi ugira kandi udakeneye abayoboke. Kubera ko “inzira y’amahoro” ye akeneye abo bazafatanya urugendo akabita “abasangirangendo” izafata ikindi gihe mbere y’uko itangira. Ateganya kuzayitangiza muri 2020.
Ni hehe yerekana ko azarusha abategetse u Rwanda bose?
Depite Jean Mbanda yemera ko abanyapolitiki bayoboye igihugu cy’u Rwanda kugeza ubu baranzwe no gushaka kwigwizaho ibintu n’amafaranga, ariko bikaba bikabije muri iki gihe. Icyo yarusha abamubanjirije gutegeka u Rwanda ni ya mahoro yifuriza abanyarwanda yemeza ko atagira ikiguzi. Ni na ho ahera yemeza ko abategetsi bari bakwiye guterwa isoni n’imishahara y’imirengera bihemba, mu gihe iruhande rwabo baturanye n’abaturage batagira amazi meza yo kunywa, cyangwa ngo babashe kwivuza no kuvuza abana babo, kimwe no kubashyira mu mashuri. Ibi Jean Mbanda asanga ubwabyo byakagombye kuzitira imigirire y’abategetsi dufite muri iki gihe.
Abajijwe ku kibazo abanyarwanda benshi bakunze kugira iyo bumvise umuntu utinyuka gushaka gukorera politiki mu Rwanda, abenshi bakunze gutekereza ko ari uburyo bubangutse bwo kwishakira imyanya. Aha Depite Jean Mbanda yatwumvishije ko n’iyo yabona uwo mwanya, bitaba bibaye impfabusa, kuko yawukoresha agira ngo agere ku mugambi wo kuzanira abanyarwanda amahoro. Nta gutsindwa rero cyangwa kugira ipfunwe abibonamo.
Nyuma y’iki kiganiro cyaranzwe no kumvikana ku mpande zombi, twasigaranye ikibazo cy’ingutu tutashoboraga kubaza umutumirwa wacu, kubera ko cyari mu bintu umuntu atapfa guteganya. Nubwo umutumire wacu yumvaga nta cyamubuza kujya mu Rwanda kwiyamamariza umwanya wa Perezida wa Repubulika, ariko twifuzaga ko yanakenga cyane akamenya ko Kagame atifuza kuba yakora ikosa ryo kurangara ngo areke uwo ari we wese, utanyuze mu kayunguruzo ka FPR, kugira ngo imenye ko atabangamira Kandida Kagame. Birashoboka ko Depite Jean Mbanda yaba yarabonye ibimenyetso muri icyo cyerecyezo ku buryo amatariki yo kugera mu Rwanda asa nk’atubahirijwe.
Ku birebana n’ishyaka rye azashyira ahagaragara muri 2020, turatekereza ko azaba yaragize igihe gihagije cyo gusesengura uko politiki y’igihugu izagenda izamuka.
Kuba yarusha abamubanjirije kuyobora igihugu na byo nta we utabyibazaho, ariko amateka Mbanda yanyuzemo n’uko yabyitwayemo bigaragaza ko kugeza ubu afite imyumvire inyuranye n’iy’abandi ku miyoborere y’u Rwanda. Nkaba ntekereza ko ubunararibonye bwe, guhagarara ku kuri nta cyo yikanga, no kuba ataramunzwe n’amacakubiri agaragara mu bashaka kuyobora u Rwanda, byamuha umwitangirizwa ku bandi bashaka kwiyamamariza uriya mwanya, haramutse habaye amatora anyuze mu kuri.
Tumwifurije amahirwe yose.


c: text/html

text:
Abafite ubumuga bafite imbogamizi mu kubona ubutabera kuko batazi amategeko
Abafite ubumuga bo mu karere ka Muhanga, bavuga ko kuba badafite ubumenyi ku mategeko abarengera bibabera imbogamizi zibakomereye zo kugera ku butabera.
Bamwe mu bafite ubumuga bo mu karere ka Muhanga, baganiriye n’umunyamakuru wa The Bridge Magazine, bamutangariza ko bagifite imbogamizi zibakomereye mu buzima bwabo bwa buri munsi, harimo no kutagera ku butabera, kubera ubumenyi bucye bagifite.
Uwifashije Rosette ni umwe mu bafite ubumuga bwo kutabona, hamwe na bagenzi be bahurije kukwishimira aho bageze, ariko bagifite imbogamizi zibabangamiye cyane, bifuza ko zakurwaho bakibona neza mu bandi badafite ubumuga.
Rosette yagize ati ‘’cyera ntitwafatwaga nk’abandi, ni byiza, ko bitakiriho, ariko turacyafite inzitizi zikomeye, kuko iyo urebye abaduhagarariye mu nzego bazi amategeko abarengera kuko bize bakamenya byinshi bakaba babasha no kwigerera ku butabera, ariko abo bantu baracyari bacye, aho usanga twebwe rubanda rwo hasi nta kintu tuba tuzi ku bijyanye n’amategeko arengera abafite ubumuga’’ .
Yatanze ingero z’abafite ubumuga bwo kutumva, kutabona cyangwa kutavuga, bigaragara ko iyo bagiye gusaba serivise nko mu nzego zitandukanye n’ahandi bibabera imbogamizi; kuko batigishijwe amategeko abarengera, nta nu muntu uba uhari uzi uburyo bavuganamo (bakoresha amarenga) bamwe bagahitamo kubyihorera. Ikibazo umuntu akagisubiranayo, bigatuma atabona ubutabera nk’abandi badafite ubumuga.
Rosette asaba ababakuriye kuzashyiraho abantu bazi kuvugana n’abafite ubumuga mu nzego zose aho bagiye bakagenda bisanzuye nk’abandi banyarwanda muri rusange. Anasaba ko abafite ubumuga bakiri hasi nabo bakigishwa uburenganzira bwabo n’amategeko abarengera.
Irihose Aimable, Umuyobozi wa komisiyo y’ubukungu mu nama y’igihugu y’abantu bafite ubumuga mu karere ka Muhanga, yavuzeko ko abafite ubumuga, bafite uburenganzira nk’ubw’ abandi, ariko nawe ashimangira ko abiga bagakomeza bakiri bakeya cyane, akaba ari nabo bamenya ibijyanye n’amategeko abarengera.
Yagize ati “waba utazi amategeko akurengera ukamenya ubutabera?” Yongeyeho ko no mu butabera, abavoka bazi kuvugana na bamwe mu bakoresha amarenga bakiri bacye, ku buryo babura abo babaza uburengazira bwabo cyangwa amategeko abarengera, kugira ngo bagere no mu butabera biboroheye. Bakaba banasaba kwigisha ururimi rw‘amarenga mu butabera, no mu nzego zose kugira ngo nibura aho babasha kujya hose bagende bisanga.
Niyomugabo Romalis, Perezida w’inama y’igihugu y’abafite ubumuga ku rwego rw’igihugu avuga ko aho Leta igeze ikora kugira ngo abafite ubumuga bafatwe nk’abandi ari heza, imbaraga zirimo gushyirwamo, kuko ubu mu mashuri barimo kwigamo ari benshi kandi bazajjya bakomeza, ku buryo mu nzego zose bazajya bahasanga ubafasha bakigisha na bagenzi babo uburenganzira bwabo n’ubutabera bakabubona mu buryo buboroheye.
Akarere ka Muhanga gafite abafite ubumuga babarirwa ku bihumbi bitanu na mirongo icyendan’umunani (5098) hagendewe ku makarita yabaruye ariko hakaba hari abandi 1417 batarafata amakarit, ni mu gihe mu gihugu hose habarirwa abafite ubumuga bageze ku 340000.

robotstxt: allowed

filter: keep


text:
GALS: Indoto y’ubukungu burambye ukoresheje ibishushanyo
Gukora igenamigambi ry’urugo ukoresheje gushushanya ibyo ushaka kuzageraho mu gihe kirekire aribyo bita GALS (Gender Action Learning System) ni kimwe mu bisubizo byo kugera ku iterambere igihe ubikoresheje wihaye intego ihamye yibyo wifuza kuzageraho.
Nyirajyambere Jeanne d’Arc ashinzwe imirire, uburinganire no guhindura imyumvire y’abaturage muri Hinga Weze avuga ko GALS ari uburyo bushya bufasha abagore kwiteza imbere mu buryo bwo guhuriza hamwe ibitekerezo n’abagabo bityo bakagira ijambo mu bikorwa bibinjiriza amafaranga ashobora guturuka mu buhinzi cyangwa ubworozi.
Aragira ati « buri wese ufite icyo ashaka kugeraho akigeraho nubwo hatabura imbogamizi zishobora kumubuza kugera kubyo yifuza, ariko hari n’amahirwe yo kumufasha kubigeraho, iyo GALS imufasha gutinyuka akabona ahari intege nke akahakosora kubera intego yihaye ».
Vestine Mukandayisenga umufashamyumvire nawe asobanura ko ubu buryo babukoresha mu kwimakaza amahame y’uburinganire n’ubwuzuzanye mu muryango hakoreshejwe ibishushanyo, akenshi abantu bayigishwa akaba ari abantu bafite amikoro make batazi gusoma no kwandika bikaba bifasha gukora igenamigambi mu rugo rwabo bashushanya ibyo bashaka kuzageraho mu gihe runaka. Akomeza asobanura ko muri iryo genamigambi barebamo n’ibibangamiye urugo ndetse ngo hari n’igihe usanga umuryango ubwabo wibangamiye kugira ngo ugere ku iterambere.
Aragira ati « mbere na mbere urabanza ukareba uti nihehe nshaka kugera ? Ukareba icyerekezo cyawe ukiha intego uti mu myaka itatu nzaba ngeze aha ugashushanya ibyo uteganya kugeraho.” Afatiye urugero ku muhinzi, akomeza agira ati “ureba amahirwe ahari; ubuyobozi bwiza, hinga weze , urukundo mu muryango, banki , ikirere cyiza, abagoronome n’ibindi. Ukanareba imbogamizi zihari; ikirere kibi, indwara, urukundo ruke mu miryango n’amakimbirane, imihanda mibi, udukoko nka nkogwa, inshuti mbi, gusesagura n’ibindi . Noneho ugafata ingamba zihamye zo gukuraho izo mbogamizi. Ahamya ko ibi byose iyo wihaye intego ugasha igisubizo ku mbogamizi ugera kubyo wahigiye .
Mu rwego rwo gusobanukirwa uko GALS ikoreshwa, Hinga Weze yahuguye abazahugura abandi mu turere 10 ikoreramo harimo ushinzwe imirire , ushinzwe amatsinda yo kuguza no kugurizanya no kugeza umusaruro ku isoko. Nabo bakazahugura abo bita abakorerabushake bo mu turere Hinga Weze ikoreramo mu matsinda yo kwizigamira.
Uretse aya mahugurwa, Hinga Weze igamije guhaza no kongera umusaruro w’abahinzi bato, kongera imirire y’abagore n’abana no kongera umusaruro uva mu buhinzi bahangana n’ihindaguruka ry’ikirere akaba ari igikorwa cy’ imyaka itanu (2017-2022) cyatewe inkunga n’Umuryango w’Abanyamerika uharanira iterambere USAID.


text:
Ikoreshwa ry’imirasire y’izuba rizagabanya ibyuka bihumanya ikirere
Iri koreshwa ry’imirasire y’izuba ryatangiye gukoreshwa n’ikigo gikora ibijyanye n’itumanaho MTN Rwanda ryitezweho kugabanya ibyuka byangiza ikirere kuko umuriro w’amashanyarazi wangiza ikirere MTN yakoreshaga izawugabanya.
Ikigo cy’itumanaho MTN Rwanda cyangiza ikirere ku gipimo kingana na toni 3100 biturutse ku ikoreshwa ry’umuriro utangwa n’ikigo gishinzwe gukwirakwiza umuriro (REG), ariko ubwo cyatangiye gukoresha imirasire y’izuba biteze kugabanya ibyuka byangiza ikirere bingana na degree imwe n’igice.
Umuyobozi wa tekinike muri MTN Gakwerere Eugene, yasobanuye ko kugira ngo bageze itunumanaho ku bantu bakoresha umuriro w’amashanyarazi. Yagize ati “Umuriro uri mubyangiza ikirere kirimo umwuka duhumeka, aha ngaha dufite amamashini menshi dukoresha, twangiza ikirere hafi 3100 bya toni biturutse ku muriro tugura muri REG”.
Yakomeje agira ati “Kugira ngo tubashe kugabanya, turashaka kugabanya kugeza kuri degere 1 n’igice; kugira ngo tubikore nuko tugomba kugabanya umuriro dukoresha hano mu byuma byacu; uyu mushinga ukaba ugiye kudufasha kugira ngo dukoreshe imirasire y’izuba aho kugira ngo dukoreshe umuriro tugura muri REG. Uretse no kugabanya ibyuka bihumanya ikirere harimo no kugabanya igiciro tuguraho umuriro”.
Gakwerere yunzemo ati “Itegeko rihari rigenwa n’ikigo ngenzuramikorere RURA rivuga ko abafatanyabikorwa badashobora gukora ubushobozi burenza kilowati 50, izi kilowati 50 zikaba ari 3% z’umuriro dukoresha muri service center za MTN. 3% byagabanijeho byibura munsi ya toni 124 duhumanya mu kirere. Ku munsi wa none tugabanya miliyoni 10 ku mwaka twajyaga dutanga muri REG ku muriro w’amashanyarazi”.
Minisitiri w’Ibidukikije, Mujawamariya Jeanne D’Arc yavuze ko umushinga wa SAWA Energy ari uwo icyerekezo u Rwanda rurimo wo mu kurwanya ibyuka bihumanya ikirere. Agira ati “uzagabanya ibyuka bihumanya, bidufashe kugabanya n’indwara ziterwa nibyo byuka cyane cyane indwara z’ubuhumekero. Ni ugukomeza twese, mu bigo turimo, dushinzwe, byibuze twese tukagabanya ingufu z’amashanyarazi dukoresha, tugakoresha ingufu z’amashanyarazi zikora cyane cyane ko izuba turibonera ubuntu, aho kutwica tuzajya turikoresha turibyaza ingufu z’amashanyarazi”.
Umushinga SAWA Energy ukoresha imirasire y’izuba watangiye gukora na MTN umwaka ushize 2021 Ugushyingo. Ni umushinga uzafasha kugabanya ibyuka bihumanya ikirere.


text:
Umwamikazi w’u Bwongereza Elizabeth II yari muntu ki?
Amazina yose y’Umwamikazi w’u Bwongereza Elizabeth II ni Elizabeth Alexandra Mary, yavutse ku itariki 21 Mata 1926 atanga ku itariki 8 Nzeri 2022.
Usibye kuba umwamikazi w’Ubwami bw’u Bwongereza, yari n’umwamikazi w’ibihugu 14 bihuriye ku rurimi rw’Icyongereza mu muryango wa Commonwealth, birimo igihugu kitwa Antigua and Barbuda, Australia, The Bahamas, Belize, Canada, Grenada, Jamaica, New Zealand, Papua New Guinea, Saint Kitts and Nevis, Saint Lucia, Saint Vincent and the Grenadines, ibirwa bya Solomon n’igihugu cya Tuvalu.
Amavu n’amavuko ya Elizabeth II
Elizabeth Alexandra Mary (Elizabeth II), yavukiye ahitwa Mayfair, London mu Bwongereza, avuka ari umwana wa mbere w’abatware b’umujyi wa York, ni ukuvuga Duke na Duchess (ariko nyuma baje kuba umwami n’umwamikazi (George wa 6 na Elizabeth), byumvikana ko Elizabeth II yitiranwa na nyina.
Ise wa Elizabeth (George wa 6), yimye ingoma mu 1936, nyuma y’uko umuvandimwe we Edward wa gatatu yeguye, bityo Elizabeth nk’umwana w’impfura yegukana inshingano zo kuzasimbura se, ibintu ubusanzwe bitari byitezwe iyo Edward wa gatatu ategura.
Elizabeth yaherewe amasomo yose mu rugo iwabo, atangira kujya mu mirimo y’igihugu mu gihe cy’intambara ya kabiri y’isi yose, ari umwe mu bari bagize icyo bitaga Auxiliary Territorial Service (ishami ry’igisirikare cy’i bwami), ryabagamo abakorerabushake b’abagore.
Mu Gushyingo 1947, Elizabeth yashakanye na Philip Mountbatten, wari Igikomangoma cy’u Bugereki na Denmark ataraba Umutware w’umujyi wa Edinburgh, bamarana imyaka 73, ni ukuvuga kugeza Philip atabarutse muri 2021, amusigira abana bane, barimo Charles wari Igikomangoma cya Wales ubu akaba yasimbuye nyina.
Ubuyobozi bwa Elizabeth II
Elizabeth Alexandra Mary yimye ingoma muri Gashyantare 1952 ise George wa 6 amaze gutanga, hanyuma ku myaka 25 Elizabeth ahabwa ububasha bwo kuyobora umuryango wa Commonwealth wari uhuje ibihugu birindwi byigenga, ari byo: Ubwami bw’u Bwongereza, Canada, Australia, New Zealand, South Africa (itakirimo), Pakistan (itakirimo), n’igihugu cyitwaga Ceylon ari yo Sri Lanka y’ubu ariko nayo itakiri muri Commonwealth.
Kimwe mu byamuranze nk’Umwamikazi, ni uko ubwo yimaga ingoma ku myaka 25 mu 1952 yiyemeje gukorera igihugu cye mu gihe cyose azamara ku isi cyaba gito cyangwa kirekire ndetse arabyubahiriza.
Muri 2020 agize imyaka 94, igihe icyorezo cya Coronavirus cyorekaga imbaga mu Bwongereza n’ahandi ku isi, Elizabeth II yavugiye ijambo mu rugo rwe rwa Windsor Castles aho yari yishyize mu kato – nubwo atari arwaye ¬– ahumuriza abaturage agira ati: “Nubwo tugihanganye n’ibibazo by’inguti ndabizeza ko ibyiza biri imbere, tuzongera tubonane n’inshuti zacu, imiryango yacu, tuzongera duhure.”
Mu 1957 mu ijambo yagejeje ku Muryango w’Abibumbye yagaragaje uburyo kwishyira hamwe mu muryango wa Commonwealth, we yemera ko bitagomba kuba hagati y’ibihugu ibi n’ibi gusa, ahubwo bigomba kuba uburyo bwo guhuriza hamwe imyumvire nk’abanyamuryango igamije guteza imbere ukwishyira ukizana kwa muntu.
Muri Kamena 2022 ubwo yuzuzaga isabukuru y’imyaka 70 ku ngoma, umuhungu we Prince Charles yavugiye ijambo ku ngoro ya Buckingham agaruka ku bigwi by’Umwamikazi by’igihe kirekire, inyuma ye harimo gutambuka amafoto ya nyina.
Prince Charles icyo gihe yaragize ati: “Nyakubahwa, Mama …(amashyi menshyi cyane) … twabanye muri byose, twaraganiriye, twasangiye ibitwenge n’amarira, kandi igisumba ibindi byose, warahatubereye muri iyi myaka 70 umaze ku ngoma. Wiyemeje gukorera igihugu mu buzima bwawe bwose kandi wakomeje kwitanga, ni yo mpamvu turi hano. Ibyo ni byo turimo kwizihiza uyu mu goroba. Aya mafoto arimo kugaragara ku nzu yawe, ni akubiyemo inkuru y’ubuzima bwawe bwose n’ubwacu. Ni yo mpmavu twese tugira tuti WARAKOZE.”
Elizabeth II, yatanze ku itariki 8 Nzeri 2022 mu masaha y’umugoroba mu rugo rwe rwa Balmoral muri Scotland ku myaka 96. Ni we mukuru w’igihugu w’u Bwongereza wari umaze igihe kirekire mu buzima no ku ngoma (yimye ingoma muri Gicururasi 1952 kugeza muri Nzeri 2022). Ni na we mukuru w’igihugu w’umugore mu mateka wari umaze igihe kirekire ku buyobozi no mu buzima.
Nyuma yo gutanga kwa Elizabeth II, yahise asimburwa n’umuhungu we w’imfura Charles wari igikomangoma cya Wales, akaba n’umwami w’ibihugu 14 bya Commonwealth ku izina ry’Umwami Charles III.
Usibye ibyo bihugu 14 biyobowe n’Ubwami bw’u Bwongereza, umuryango wa Commonwealth ugize n’ibihugu 56 birimo n’u Rwanda.


text:
Peter Cameron Scott ubwo yari ahagaze ku nzu ya opera( Inzu yakinirwagamo amakinamico, n’ibijyanye n’imyidagaduro). Icyo gihe Peter Cameron Scott yumvise ijwi neza, nkaho Imana yafashe mpiri ibitekerezo by’umuntu. Yari ahamagariwe kujyana ivugabutumwa muri Afurika, aho benshi barimo barimbuka.
Muri ako kanya, yafashe umwanzuro uteye ubwoba. Yagombaga kumvira Imana. Icyemezo cye cyamushyize mukurebesha amaso ye imva muri Afurika afite imyaka makumyabiri n’icyenda y’amavuko. Icyo gihe yari amaze gushyingura murumuna we John, ubwo bari bonyine muri Afurika. Ese icyo kemezo kuki yagifsahe?, Hanyuma se byari bikwiye ko ajya muri Africa?
Peter Cameron Scott ni muntu ki?
Peter yavukiye muri Scotland (aho yigeze no kwitabira inama y’ivugabutumwa ya Dwight L. Moody akanashimishwa cyane no kuramya kwaho hantu). Umuryango we wimukiye muri Pennsylvania ubwo yari akiri umusore muto. Abakristo, banze kumwemerera kwinjira mu rwego rwa opera( Aho bakiniraga amakinamico n’imyidagaduro), Ahubwo, ku myaka makumyabiri n’ ibiri ye y’amavuko, yinjira mu kigo cya Christian Alliance Training Institute, i New York. Uyu ni umwe mu mirimo yashinzwe na A. B. Simpson, wabaye umwe mu bagize ihuriro ry’abakristo n’abamisiyoneri.
Peter ntiyigeze yihanganira kurangiza amasomo ye, mu gihe Abanyafurika barimo gupfa barimbutse, batazi Kristo. Yakusanyije abasore barindwi bashishikarira kujya mu ivugabutumwa muri Congo bafata ubwato barerekera. Bidatinze murumuna wa Peter John, yaje kumusangayo ariko kubw’amahirwe make ahasiga ubuzima azize indwara. Peter yaje kumwishyingurira. John yari yaranduye imwe mu ndwara zari zikaze kandi ziteye ubwoba muri Kongo.
Byagaragaye ko Peter agomba kuva muri Afurika cyangwa nawe akahagwa, kubera ko yari arwaye malariya. Byabaye ngombwa ko asubira mu Bwongereza kwivurizayo. Ubwo yari aho, afite intege nke kandi yihebye, yashishikariye kujya asoma ibyo abandi bamisiyoneri bakoze . Yari afite agahinda kuko ntiyabonye uburyo ashobora gusubira muri Afrika mu ivugabutumwa.
Yapfukamye imbere y’imva ya David Livingstone muri Westminster Abbey, asoma aya magambo ati:
Nanjye mfite izindi ntama ngomba kuzana, ariko si iz’ubu.
Yahagurukanye ukwiyemeza gushya n’ibyiringiro. Yagarutse muri Amerika maze ashinga Misiyoni y’abanyafurika. Agarutse muri Afurika, yari kumwe n’itsinda rishya ku munsi nk’uyu ku ya 17 Ukwakira 1895. Abo bagabo bageze i Mombasa, muri Kenya. Peter ntiyabimenye, nyamara ariko yari anasigaje amezi atarenze cumi nane yo kubaho.
Yakomeje imbere mu gihugu kugira ngo ashyireho Misiyoni kandi yamamaze ubutumwa bwiza. Imirimo y’ubutwari ye niyo yagaragaje umuhati yagiraga. Icyakora Abanyafurika bake icyo gihe nibo bahindukiriye Kristo. Peter yapfuye ku ya 8 Ukuboza 1896 azize umuriro.
Nyuma y’urupfu rwe, bagenzi be na bo bagiye bapfa umwe kuri umwe. Abandi baje kubasimbura, bamwe bitwaje ibikoresho byabo mu masanduku!. Ubwitange nk’ubwo amaherezo bwaje gufungura imitima y’Abanyafurika. Nyuma y’igihe, ibihugu byinshi byo muri Afurika byajemo ubukristo. Muri kenya ni hamwe muri ho, Abakristo batari bageze kuri 1% muri 1900, muri iki gihe ni 79%. Peter Cameron Scott yatanze umusanzu ukomeye mu gukura kw’itorero ryo muri Africa n’ahandi ku isi.
Source: ChristianityToday.Com
[email protected]


text:
Inyigisho yo kuwa Mbere wa Pasika, Tariki ya 13/4/2020.
Intu 2, 14.22b-32; Zab 16 (15), 1-2a.5.7-10.12ab.11; Mt 28, 8-15.
“Yezu uwo rero Imana yaramuzuye, twese turi abahamya babyo” (Intu 2, 32)
Bavandimwe,
Kristu Yezu akuzwe! Nimukomeze mugire Pasika nziza.
1.Ku wa Gatanu Mutagatifu, abanzi ba Yezu bageze ku cyo bari baragambiriye cyo kumwivugana. Baramwivuganye koko. Bamwishe urw’agashinyaguro bamubamba ku musaraba. Twumvise ukuntu banamukurikiranye kugera ku mva incuti ze zari zimaze kumuhambamo. Ivanjili uko yanditswe na Matayo yabitubwiye muri aya magambo: “Umunsi w’umwiteguro w’isabato urangiye, bukeye bwaho, abatware b’abaherezabitambo n’Abafarizayi bateraniye kwa Pilato, baramubwira bati: “Mutegetsi, twibutse ko wa munyakinyoma akiriho yavuze ati ‘Nzazuka iminsi itatu ishize! Nuko rero, tegeka ko barinda imva kugeza ku munsi wa gatatu, hato abigishwa be bataza bakamwiba, bakabwira rubanda bati ‘Yazutse mu bapfuye!’ maze ikinyoma cya nyuma kikaruta icya mbere” (Mt 27, 62-63). Pilato yarabibemereye, nuko “baragenda, badanangira imva, bashyira ikimenyetso kuri rya buye, maze bahasiga abazamu” (Mt 27, 66).
Buriya bari bishimye, bumva ko basohoje neza umugambi wabo, bibwira y’uko Yezu bimurangiriyeho, ko arimbutse burundu, ko ibyo yakoze n’ibyo yavuze bizimanganyijwe buheriheri.
2.Mbega ukwibeshya kw’aba banzi ba Yezu! Mbega ukwishunga kwabo! Mbega ngo barakorwa n’ikimwaro, bakamarwa n’ipfunwe igihe bumvise ko yazutse!
Yezu Kristu yazutse koko uko yari yarabivuze! Imva ntiyashoboraga kugumana umubiri we. Ibuye ryari rikingishije imva n’ikimenyetso abanzi be bari bashyize kuri iryo buye ntibyashoboraga kumubuza gusohoka, ntibyashoboraga gukoma imbere ububasha bw’ijuru. Ivanjili igira iti: “Ubwo isi ihinda umushyitsi mwinshi: umumalayika wa Nyagasani amanuka mu ijuru, aregera, ahirika ibuye, aryicara hejuru” (Mt 28, 2). Abarinzi nta cyo bari gukora imbere y’imbaraga z’izuka; ntibashoboraga gukumira iyuzuzwa ry’umugambi w’Imana. Ngo ahubwo barabutswe umumalayika wa Nyagasani “bakuka umutima, bamera nk’abapfuye” (Mt 28, 4). Nk’uko Petero abihamya mu Isomo rya mbere ry’uyu munsi, “Yezu w’i Nazareti… Imana yaramuzuye, imubohora ku ngoyi z’urupfu kuko bitashobokaga ko rumuherana” (Intu 2, 22-24).
3.Yezu yazutse koko, none abanzi be bakwiriye imishwaro! Bitaga Nyagasani Yezu umunyakinyoma, none ni bo bahindutse abanyakinyoma. Bavugaga ko bashaka ko barinda imva ya Yezu, kugira ngo hato abigishwa be bataza kumwiba, bakabwira rubanda ko yazutse mu bapfuye, none dore ni bo bacuze icyo kinyoma bitiriraga abigishwa ba Yezu, kikaba cyarogeye mu Bayahudi kugeza na n’ubu. Mu Ivanjili y’uyu munsi, twumvise ukuntu abatware b’abaherezabitambo n’abakuru b’umuryango bagiye inama, bagaha amafaranga menshi abasirikare bari barinze imva, kugira ngo babibe hose icyo kinyoma. Bati: “Muvuge ko abigishwa be baje nijoro, bakiba umurambo we musinziriye” (Mt 22, 13). Banateganyije uko bazazinzitirana umutware w’igihugu niyumva abo barinzi bararangaye mu murimo wabo: “Umutware w’igihugu nabyumva, tuzamugusha neza, maze tubarinde impagarara” (Mt 18, 14).
4.Ariko ni ay’ubusa kuri bo ye! Ikinyoma ntigikura ukuri. Nyagasani yarazutse koko. Abo yabonekeye yazutse barabihamya. Mariya Madelena na bagenzi be bamubonye, barabihamya. Ejo twumvise uko Petero na Yohani bagiye ku mva, basanga irimo ubusa, babona igitambaro n’imyenda bari bamuhambyemo, nuko baremera. Nyagasani wazutse yiyeretse inshuro nyinshi Intumwa ze, nuko azigira abahamya b’izuka rye. Pawulo mutagafitu wabanje kurwanya Kristu n’abayoboke be, yabonekewe na We mu nzira igana i Damasi; yaremeye, nuko ahita atangira guhamya Yezu n’izuka rye.
Uyu munsi, twumvise ubuhamya bwa Petero, ku munsi wa Pentekosti, igihe Intumwa zari zimaze kuzura imbaraga za Roho Mutagatifu. Yahamije ashize amanga iby’izuka rya Yezu, agira ati “Ntiyatereranywe ikuzimu kandi umubiri we ntiwigeze umenyana n’ubushanguke… Imana yaramuzuye, twese turi abahamya babyo” (Intu 2, 31-32).
5.Nyagasani Yezu yarazutse koko. N’ubwo turi mu bihe bidukomereye, nitwubure amaso, tuyahange Uwazutse. Niduhimbazanye ibyishimo n’amizero Pasika ya Nyagasani. Koko Yezu Kristu wapfuye akazuka ni we Mizero yacu. Uwa Gatanu Mutagatifu ntiwigeze ugira ijambo rya nyuma; wasimbuwe n’Inkuru nziza y’Umutsindo yo ku wa mbere w’isabato: ubuzima bwatsinze urupfu, urukundo rwatsinze urwango, urumuri rwatsinze umwijima.
6.Nyagasani yarazutse koko. Natwe nitube abahamya b’izuka rye muri iyi isi yacu isonzeye Inkuru nziza y’ibyishimo n’amizero. Nitube abahamya b’izuka rya Kristu mu mvugo no mu ngiro. Nitube abahamya b’izuka rya Nyagasani mu bikorwa by’urukundo n’impuhwe. Nitwegere abananiwe, tubakomeze. Niduhumurize abihebye. Niduhoze abarira n’abashavuye. Nyagazani Yezu we ubwe naduhe imbaraga zo kubisohoza. Nimuhorane.
Padiri Balthazar NTIVUGURUZWA


text:
Abaturage bimuwe ku kirwa cya Birwa kiri mu Kiyaga cya Burera bagatuzwa mu mudugudu w’ikitegererezo wa Birwa mu Kagari ka Rurembo mu Murenge wa Rugarama mu Karere ka Burera, barashinja ubuyobozi kubima uburenganzira bwo kugurisha ubutaka bwabo kuko abaje kuburambagiza bose bababwira ko ubuyobozi bwanze ko babugura.
Aba baturage babwiye RADIOTV10 ko nyuma yo kwimurwa kuri ubu butaka gakondo bwabo ku mpamvu batavugaho rumwe kuko bamwe bagaragaza ko babwiwe ko bari ahantu hashyira ubuzima bwabo mu kaga abandi bakavuga ko aho mu kirwa bari batuye ngo batagiraga iterambere, none ngo na nyuma yo kwimurwa ntibafite uburenganzira ku butaka bwabo.
Bavuga ko ubu butaka bwabo uretse kuba butanera, ariko no kububyaza umusaruro bibagora kuko buri kure y’aho bagiye gutuzwa.
Bavuga ko hari umushoramari uherutse kuboneka wifuzaga kugura ubutaka bwabo ariko ko ubuyobozi bwamushwishurije bukamubwira ko atemerewe kubugura agahita ajya kugura ahandi.
Aba baturage bavuga ubuyobozi bwanze kubasobanurira impamvu ubu butaka bwabo butemerewe kugurwa n’umushoramari kandi hari ababwifuza benshi.
Umwe ati “Hari abantu baje kugisura [ikirwa] ndetse bavuga n’igihe tuzahurirayo na bo ariko bageze aho bararorera, noneho tubababajije baravuga bati ‘muzavugane n’Akarere’ ubwo bivuze ngo hagati aho harimo ipfundo ry’ikintu kihishemo.”
Aba baturage bavuga ko hari abandi baturage batuye ku kindi kirwa cyo muri Kinoni bo bemerewe kugurisha ubutaka bwabo bakaba batumva impamvu bo babujijwe ubu burenganzira.
Undi muturage ati “Twifuza ko twahabwa uburenganzira bwo kugurisha ubutaka bwacu nk’abandi baturage kuko niba ubutaka ari ubwacu bakagombye kutureka tukagurisha tukaza kugura hano hatwegereye.”
Umuyobozi w’Akarere ka Burera, Uwanyirigira Marie Chantal avuga ko ubuyobozi batigeze bwima aba baturage uburenganzira ku butaka bwabo.
Ati “Uburenganzira barabufite ndetse no muri gahunda yo gukomeza gukurura abashoramari babyaza umusaruro ziriya nkengero z’ibiyaga nk’ahantu habereye ubukerarugendo baramutse babonye umuntu wza kuhagura ntakibazo ndetse natwe hari umushoramari tubonye twamuhuza na bo.”
Uyu muyobozi akomeza asaba aba baturage ko mu gihe batarabona ubagurira ubutaka bwabo, bakomeza kuba babubyaza umusaruro.
Ikirwa cya Birwa kiri mu kiyaga cya Burera kimuweho imiryango isaga 80 ubu ituye mu mudugudu w’icyitegererezo wa Birwa kuva muri 2017.
RADIOTV10


text:
Abahawe amahugurwa ku nyigisho mbonezamubano za Kiriziya bo muri Arkidiyosezi ya Kigali baravuga ko basobanukiwe byimazeyo n’ibyo bakoreraga mu muryango mu gari w’abakiristu.
Gatera Gaston ni umukozi wa Komisiyo y’Ubutabera n’Amahoro muri Arkidiyosezi ya Kigali yahawe aya mahugurwa n’ikigo Urumuri cy’abayezuwiti avuga ko yumvise neza kurushaho akamaro ke mu muryango nyuma y’inyigisho yahawe.
Ati “Isomo rikomeye navanye muri aya mahugurwa nuko ngomba kuba umwe kandi nkamera kimwe mu nguni zose z’ubuzima bwanjye”.
Gatera mu byo yungutse birimo kuba umukirisitu mu buzima bwe bwa buri munsi kuko yigishijwe ko umukiritu nyawe ahora akora ibikorwa byiza ku kiremwa muntu ndetse no gukunda akazi ke no kugakora uko bikwiye kuko aribwo aba yujuje inshingano ze.
Uwitwa Mukamusoni Domitille, nawe ni umwe mu bahuguwe, yishimira ko aya mahugurwa yamufashije kwiga byinshi ndetse agasobanukirwa neza zimwe mu nyigisho za Kiriziya yumvaga adasobanukiwe neza.
“Izi nyigisho nazimenyeyemo Imana, ibya Kiriziya n’iby’ikiremwa muntu. nigishijwe kugira urukundo kuri bose nk’uko Imana nayo idukunda” Mukamusoni.
Amahame bahuguweho yamwunguye byinshi akaba yiteguye kuyashyira mu bikorwa kandi akaba yizeye ko bizatanga umusarura mu muryango mugari w’abanyarwanda.
Ingingo 8 shingiro zigize inyigisho mbonezamubano za kiliziya yahuguweho nizi zikurikira:
- Kubahiriza agaciro ntagereranywa bya muntu
- Uburenganzira n’inshingano bya muntu
- Umuntu yaremewe kubana n’abandi
- Umutungo rusange
- Agaciro ko gufatanya mu bibazo byugarije isi
- Gushyigikira imiryango minto n’inzego zegereye abaturage mu kwikemurira ibibazo
- Gufasha abakene
- Kubahiriza ubusugire bw’ibyaremwe
Padiri Patrice NDAYISENGA, Umuyobozi w’ikigo Urumuri cy’Abayezuwiti, asanga izi nyigisho zifitiye akamaro buri muntu mu muryango mugari kuko asanga bidahagije ku mukristu usanzwe, kumva misa no gukurikira inyigisho ya Padiri gusa, ahubwo ko buri wese akeneye kumenya icyo Kiriziya ivuga ku bibazo binyuranye abantu bahura nabyo mu buzima bwa buri munsi.
Ati “Dukeneye gushyira mu bikorwa izi nyigisho kugira ngo tumenye agaciro k’ubuzima bwa buri muntu nuko twakwitwara mu ngorane z’ibihe turimo.”
Padiri TWIZEYUMUREMYI Donatien, Umuyobozi wa Caritas Kigali na Komisiyo y’ubutabera n’Amahoro y’Arkidiyosezi ya Kigali yashimiye ikigo Urumuri agaragaza ko izi nyigisho zatanzwe zizafasha abazihawe kandi zabunguye ubumenyi mu byo bari basanzwe bakora byo gushyira mu bikorwa inyigisho za Kiriziya.
Ati “Buri wese muri twe abigire inshingano kandi dutange raporo kubyo twagezeho mu kigo Urumuri cy’abayezuwiti tubigire ubutumwa bwacu ku isi yose bamenye akamaro k’izi nyigisho”.
Aya mahugurwa yahawe abantu 15 kuva Tariki ya 29 kugeza 31 Werurwe 2021, i Remera mu kigo cy’Abayezuwiti Urumuri ndetse itanga n’impamyabumenyi ku bakurikiye amahugurwa yose barimo abakozi ba Caritas, komisiyo y’Ubutabera n’amahoro, Komisiyo y’Umuryango muri Diyosezi, hamwe na Bureau ya Diyosezi y’Ivugabutumwa.


text:
Guverinoma y’u Rwanda yafashe umwanzuro ko abanyeshuri batsindiye ku manota yo hejuru ari bo bonyine bazajya bahabwa ubwarimu, bitandukanye n’uko byakorwaga mu myaka yashize aho hatarebwaga ku mitsindire ihanitse mu kwemerera abakomeza kwiga mu mashuri nderabarezi (TTCs).
Ni icyemezo cyafashwe mu rwego rwo gutangira kuzahura ireme ry’uburezi no gutegura ahazaza h’imyigire y’abanyeshuri guhera mu mashuri y’inshuke, n’imyigishirize y’abarimu bakomeje guhindurirwa ubuzima binyuze mu kubongerera umushahara no kwagura amahirwe yo kubona inguzanyo ngo barusheho kwiteza imbere.
Minisitiri w’Intebe Dr. Ngirente Edouard, yabigarutseho ku wa Mbere taliki ya 1 Kanama, ubwo yagezaga ikiganiro ku mitwe yombi y’Inteko Ishinga Amategeko, ku byagezweho mu mashuri abanza n’ayisumbuye muri Gahunda y’Igihugu yo Kwihutisha Iterambere (NST1).
Yagize ati: “Mu rwego rwo kuzamura ireme ry’uburezi, amashuri nderabarezi azajya yakira gusa abana batsindiye ku manota yo hejuru kugira ngo bazavemo abarimu beza. Ariko nk’uko twari twabiganiriye ubushize, ibyo twari twabageneye birakomeza aho abanyeshuri biga mu mashuri nderabarezi bishyura amafaranga y’ishuri igice, ikindi gice kikishyurwa na Leta. Ibyo birakomeje na byo kugira ngo bakomeze bige borohewe, bakunde uburezi.”
Hagamijwe kandi guteza imbere umwuga w’ubwarimu, kuva mu mwaka wa 2021 Guverinoma y’u Rwanda yashyizeho gahunda yo kwishyurira abarimu amasomo muri Kaminuza, by’umwihariko mu gihe bakomeje kwiga uburezi kugira ngo bazagaruke basubira kwigisha.
Ni amafaranga adasubizwa nk’uko bigenda ku nguzanyo za buruse Leta isanzwe igenera abandi banyeshuri. Ikindi kandi ngo abo banyeshuri bahabwa n’amafaranga yo kubaho batazigera bishyuzwa kuko baba biyemeje kwiga bagambiriye guteza imbere umwuga w’uburezi.
Yakomeje agira ati: “Mu mwaka wa 2020-2021, abarimu bo mu mashuri abanza n’ayisumbuye bageze kuri 267 ndetse n’abarimu 281 muri uyu mwaka w’amashuri turimo, bahawe buruse batazishyura ibafasha kwiga amasomo y’uburezi muri Kaminuza y’u Rwanda, kuko ayo mafaranga ahabwa umuntu wigishije ariko akaba aniyemeje ko ibyo agiye kwiga muri Kaminuza bijyanye n’uburezi kugira ngo nagaruka azongere yigishe.”
Biteganyijwe ko abarangije kwiga mu mashuri nderabarezi bashaka kongera ubumenyi muri kaminuza bazarushaho koroherwa no gukarishya ubumenyi kuko ingamba Leta yashyizeho zigamije kubafasha kurushaho kwaguka mu iterambere.
Abarimu 42,000 bashyizwe mu myanya mu mezi 12 gusa
Minisitiri w’Intebe yatangaje ko kuva mu kwezi k’Ugushyingo 2020 kugera muri Kamena 2022, Guverinoma y’u Rwanda yashyize mu myanya abarimu bashya babarirwa mu 42,401 barimo abigisha mu mashuri abanza 28,512 n’abashyizwe mu mashuri yisumbuye 13,889.
Yagize ati: “Uwo ni umubare munini cyane twinjije mu kazi k’abantu bize kwigisha muri iki gihe kitarenze amezi 12. Guverinoma kandi izakomeza gushaka no gushyira mu myanya abarimu bashoboye kugira ngo hakomeze kongerwa umubare w’abarimu bigisha mu mashuri abanza n’ayisumbuye.
Ibyo ngo bizatuma umubare w’abarimu umwarimu umwe yigisha ugera nibura kuri 52 ku mwarimu umwe nk’uko biteganyijwe mu mwaka w’amashurii wa 2023-2024 uvuye ku banyeshuri 59 ku mwarimu umwe bagezweho uyu munsi.
Yavuze ko intambwe ishimishije imaze kugaragara mu rugendo rwo kugabanya ubucucike mu mashuri abanza by’umwihariko, kuko mu myaka irenga itanu ishize hari aho abanyeshuri babarirwaga ku kigero cya 90 ku mwarimu umwe.
Biteganyijwe ko muri uyu mwaka w’amashuri wa 2022-2023, umubare w’abarimu uzongerwaho abasaga ibihumbi 13 hakurikijwe imibare y’agateganyo y’abanyeshuri biteganyijwe ko bazatangira n’abarimu bazakenerwa mu kubigisha.
Minisitiri w’Intebe Dr. Edouard Ngirente, yanahishuye ko mu kuzamura ubushobozi bwa mwarimu, hagenda hatangwa amahugurwa ahoraho mu bijyanye no kwigisha Icyongereza n’ikoranabuhanga, ndetse n’amashuri nderabarezi (TTCs) yongererwa ibikoresho biyafasha gutanga ubumenyi bufite ireme.
Impinduka ku mushahara wa mwarimu zanyuze benshi
Mu bindi yagarutseho ni uburyo umwarimu muri rusange yongerewe umushahara utangira kumugeraho guhera mu mpera z’uku kwezi kwa Kanama 2022 nk’uko byafashwe mu mwanzuro w’Inama y’Abaminisitiri yateranye ku ya 29 Nyakanga.
Inkuru ikimara gutangazwa, abarimu bagaragaje imbamutima zinyuranye, aho bishimira ko imibereho yabo igiye guhinduka kandi bizagira uruhare rukomeye mu kuzamura ireme ry’uburezi.
Umwarimu w’amashuri abanza yongerewe 88% y’umushahara yahembwaga, hanyuma abarimu b’amashuri yisumbuye bafite impamyabumenyi y’icyiciro cya mbere n’icya kabiri cya kaminuza (A1 na A0) bo bazongererwa 40% y’umushahara umwarimu wo kuri urwo rwego atangiriraho.
Mu kiganiro na RBA Minisitiri w’Uburezi Dr Uwamariya Valentine, yasobanuye ko umwarimu uhemberwa impamyabumenyi y’amashuri yisumbuye (A2) arava ku mafaranga y’u Rwanda 57.639 agere ku 108.488 kuko hiyongereyeho amafaranga 50.849 angana na 88%.
Uhemberwa impamyabumenyi y’icyiciro cya 1 cya kaminuza (A1) arava ku 136.895 Frw hiyongereho 54,916 (40%) akazajya ahembwa 191.811 Frw, mu gihe uhemberwa impamyabumenyi y’icyiciro cya 2 cya kaminuza A0 arava ku 176.189 akagera ku 246.384 Frw.
Ku bijyanye n’imishahara y’abayobozi b’amashuri, Umuyobozi w’ishuri ryisumbuye, ubumenyi rusange cyangwa irya TVET azajya ahabwa amafaranga y’u Rwanda 314.450, ni ukuvuga ko bongerewe 58%. Umuyobozi w’ishuri ribanza arava ku mafaranga y’u Rwanda 101.681 ajye ahembwa 152.525 kuko hongereweho 50%.
Abayobozi bungurije ari ushinzwe amasomo n’ushinzwe imyitwarire barava ku 176.189 Frw bajye ku 283.656 Frw bisobanuye ko bongerewe 61%. Umuyobozi wungirije ushinzwe amasomo mu mashuri y’imyuga arava ku 136.895 Frw ajye ahembwa 283.656 Frw kuko bongerewe 107%.
Ku bandi bakozi bafasha mu burezi (abanyamabanga n’abacungamutungo), ufite A0 arava ku mafaranga y’u Rwanda 176.195 ajye ku 225.440 Frw (inyongera ya 28%), mu gihe ufite A1 arava ku 136.895 ajye ku 163.556 Frw (inyongera ya 19%). Ufite A2 arava ku 57.639 Frw ajye ku 97.826 Frw akaba yahawe inyongera ya 70%.


text:
Irushanwa ArtRwanda-Ubuhanzi rigamije guhishura abanyempano no gufasha ba nyirazo kuzibyaza inyungu rigiye gukomereza ku rwego rw’Intara mu cyiciro cya kabiri.
ArtRwanda-Ubuhanzi itegurwa na Imbuto Foundation ifatanyije na Minisiteri y’Urubyiruko, Ishami ry’Umuryango w’Abibumbye ryita ku iterambere (UNDP) n’Ikigega cya Koreya y’Epfo gishinzwe Iterambere (KOICA).
Abitabira iri rushanwa bahatana mu byiciro bitandatu birimo Ubugeni, Indirimbo n’Imbyino, Imideli, Ikinamico n’Urwenya, Filimi no Gufata Amafoto, Ubusizi n’Ubuvanganzo.
Nyuma yo gusoza amarushanwa ku rwego rw’Akarere, iryo rushanwa rirakomereza ku rw’Intara zose zigize Igihugu, aho kuri uyu wa Kabiri ritangirira mu Karere ka Kayonza ku wa 16 Kanama 2022, rikazenguruka utundi duce kugeza muri Nzeri uyu mwaka.
Urubyiruko rw’abanyempano bakomeje ku rwego rw’Akarere ni rwo ruzakomeza rwerekana impano zarwo mu guhatanira gukomeza mu cyiciro cya nyuma, aho abazatsinda bazahabwa ibihembo bitandukanye.
Ku rwego rw’uturere muri ArtRwanda-Ubuhanzi hiyandikishije urubyiruko 3402, muri rwo abakomeje ku rwego rw’Intara ni 741.
Abahanzi bazatoranywa muri aba bazinjizwa mu mahugurwa y’umwaka aho bazaba bafashwa kwagura impano zabo no kuziha umurongo wabafasha kuzibyaza umusaruro ndetse zikaba zabatunga.
Nyuma y’icyo gihe ni bwo abahanzi bazagera mu cyiciro cya nyuma ari na cyo kizagenza uwatsinze muri buri cyiciro.
Batatu ba mbere muri buri cyiciro bazahembwa miliyoni 1 Frw mu gihe imishinga itatu ya mbere izahabwa miliyoni 10 Frw kuri buri wose.
Ingengabihe ya ArtRwanda – Ubuhanzi ku rwego rw’Intara
16 – 18 Kanama: Amarushanwa azabera i Kayonza ahazahurira abahanzi bakomeje ku rwego rw’akarere mu Burasirazuba.
23 – 24 Kanama: Amarushanwa azakomereza i Rubavu. Hazahurira abanyempano bakomeje ku rwego rw’akarere mu Burengerazuba.
26 Kanama: Abakomeje mu Burengerezuba mu Turere twa Rusizi, Nyamasheke na Karongi, bazahurira i Rusizi.
30 Kanama – 2 Nzeri: Amarushanwa azabera i Huye ahazahurira abahanzi bakomeje ku rwego rw’akarere mu Ntara y’Amajyepfo.
7 – 8 Nzeri: Amarushanwa azabera i Musanze, hazahurira abahanzi bakomeje ku rwego rw’Akarere mu Ntara y’Amajyaruguru.
13 – 15 Nzeri: Amarushanwa azabera ku Ngoro y’Ubugeni n’Ubuhanzi iherereye i Kanombe. Hazahurira abahanzi bakomeje ku rwego rw’akarere mu Mujyi wa Kigali.


text:
Mu nteko rusange ya Caritas Kigali yateranye tariki ya 27/03/2019 Musenyeri w’Arkidiyosezi Kigali Antoine Kambanda yasabye ko gahunda yo guteganya imbyaro mu buryo bwa Kamere ishyirwamo imbaraga kugirango umubare w’abayikoresha wiyongere.
Impamvu yasabye ko ubu buryo ko bwitabwaho nuko hari imiryango ibukoresha ntibabyare indahekana.
Musenyeri Kambanda Antoine yavuze ko abakangurambaga ba Caritas bakwigisha abaturage kumenya gukoresha uburyo bwa Kamere mu guteganya imbyaro kuko ari uburyo bwiza kandi butagira ingaruka ku buzima bw’umuntu.
Ati “Uburyo bwa Kamere bwo guteganya imbyaro bwagombye kwigishwa mu ba kristu bugakoreshwa kuko ari uburyo bwiza kubabukoresha neza kandi nta ngaruka bufite igihe abashakanye bamenye kubara neza ukwezi k’umugore no kwifata mu gihe cy’uburumbuke.
Iyi gahunda ntabwo ibangamira uburyo busanzwe bukoreshwa bwo gukoresha imiti ya kizungu ahubwo biruzuzanya kuko byombi bifasha abashakanye kubyara abo bashoboye kurera.
Aha niho Musenyeri Antoine Kambanda ahera avuga ko uburyo bwa kamere bwakwitabwaho bugahuzwa n’uburyo busanzwe bityo umuntu akihitiramo uburyo bwiza bwo gukoresha bumunogeye.
Ubuhamya butangwa n’imwe mu miryango yitabiriye gukoresha buno buryo bwa Kamere Caritas ya Kigali ibinyujije mu mubigo nderabuzima biyishamikiyeho mu mwaka wa 2017 yashoboye guha ubu buryo ingo nshya zigera ku 2383 ziyongera ku ngo zisanzwe zikoresha ubu buryo zingana ni 4379 muri gahunda yo guteganya imbyaro hifashishjwe uburyo bwa kamere.
Ababyeyi bigishijwe uburyo bushingiye kumenya imiterere n’imikorere y’imyanya myibarukiro (imyanya igenga kororoka ) no kuyubahiriza, bunashingiye nanone ku kumenya n’ibijyanjye n’uburumbuke n’ibitari iby’uburumbuke biboneka mu kwezi k’umugore .
Bigishijwe no kwifata mu gihe cy’uburumbuke bw’umugore iyo abashakanye batifuza gusama, n’uburyo buha umushyikirano mpuzabitsina w’abashakanye agaciro kawo kuko bikorwa mu bumvikane bwa bombi.
Umuryango wa NDAYISABA Bernard na MUKAMPUNGA Ernestine barashakanye tariki ya 6/12/1999 bafite abana 4 bakaba batuye mu karere ka kamonyi umurenge wa Rugarika akagari ka Kagangayire umudugudu wa Sheli. Batangiye kuboneza urubyaro bakoresheje uburyo ba kamere mu kwezi kwa 11/2003.
Impamvu bahisemo ubu buryo bari barabyigishijwe mu nyigisho zitegura isakaramentu ry’ugushyingirwa, bahitamo ko aribwo buryo bazakomeza kuko bw’ubahiriza imyizerere yabo.
Icyo byabamariye nuko umubano wabo warushijeho kuba mwiza, bamenya akamaro k’ibiganiro mu mubano w’abashakanye kuko byabasabaga kuganira kenshi mu buryo bunyuranye.
NDAYISABA Bernard ubwe yemeza ko byatumye arushaho kumenya imikorere y’umubiri w’umugore we arushaho kumushimira ndetse no gushimira Imana ko yamuhaye icyo yayisabye.
Ati « Numvise agaciro k’umushyikirano mpuzabitisina w’abashakanye kubera uburyo dukoresha buduaaba guhura mu bihe nyabwo kandi urushaho kuduhuza kuko tuba dukumburanye ».
Bamwe mubakoresha imiti mu kuboneza imbyaro batangaza ko babiterwa ahanini no kudasobanukirwa kubara neza ukwezi k’umugore bagahitamo uburyo buboroheye.
Uwineza Immacule avuga ko akoresha ibinini ariko ko amenyekubaraneza ukwezi kwe akamenya igihe yasamira inda ko aribwo buryo yakoresha.
Ati « abenshi mu baturage ntabwo tuba tuzi kubara neza ukwezi kwacu bityo tugakoresha uburyo bw’ibinini cyangwa agapira ko mu kuboko ».
Uwineza avuga ko amenye kubara ukwezi kwe ari bwo buryo yakoresha kubera ko yumva ari bwiza kandi ababukoresha batabyara indahekana.


text:
Abantu benshi iyo bakijijwe baba batazi inshingano ikurikiraho ariko icyo Imana itwifuzaho ni ukugendana nayo.
Ndagirango uyu munsi twifashishe urugero rw’abisirayeli muri iyi nzira yo kugendana n’Imana. Iyo urebye urugendo rw’abisirayeli uhita ubona kugendana n’Imana icyo bivuze. Imana yahamagaye aburahamu imubwira kuva mu nzu ya se no mu muryango wa se hanyuma akajya aho izamwereka, ahaguruka atazi aho agiye. Iyo umuntu agikizwa akacyira Yesu nk’umwami n’umukiza mu byukuri ntabwo aba azi icyerekezo agiyemo ariko yumva ahamagarwa gusa.
Akumva umutima uramuhata gusa agahaguruka akagenda, agatangira ubundi buzima bushyashya bwogukizwa no gusenga no kubana n’Imana. Imana yasezeranyije Aburahamu igihugu kandi ko urubyaro rwe ruzahindura amahanga. Rimwe Imana imubwirako ajya kuyitambira igitambo kandi igiye kugirana isezerano nawe, ajyezeyo arasinzira yari yiriwe arwana n’inkongoro zo ku gasozi kugirango zitagwa ku gitambo ageze nimugoroba arasinzira. Mu byo Imana yavuganye nawe igihe yarimusuye, yaramubwiyengo urubyaro rwawe ruzakorera abandi bantu Imyaka Magana ane nyuma nzabakuzayo amaboko akomeye. Bibiliya iravugango abisirayeli baje kujya muri Egiputa awababanjirije ni Yozefu , nyuma bakurikirwa n’umuryango w’abantu mirongo irindwi, bajya kuba muri egiputa mu buryo bukomeye, babatuza i Gosheni, niho habaga abantu baragira inka , nyuma y’imyaka Magana ane haje kwima undi mwami utazi amakuru ya Yezefu.


text:
Ubusonga Mu By’ukuri Kw’imana
KUGWIZA UBUGINGO MU IVUGABUTUMWA NO GUHINDURA ABANTU ABIGISHWA
Intangiriro
Ubutunzi bw’ukuri kw’Imana
2 Timoteyo 1:13-14 “Ujye ukomeza icyitegererezo cy'amagambo mazima wanyumvanye, ugikomereshe kwizera n'urukundo rubonerwa muri Kristo Yesu. Ikibitsanyo cyiza wabikijwe, ukirindishe Umwuka Wera utubamo.
Pawulo yasobanuye Butumwa Imana yamuhaye nk' “ ikibitsanyo wabikijwe” (2 Timoteyo 1:13-14). Aha Intumwa iratwibutsa ko ubu Butumwa, Ubutumwa bwerekeye Umwami Yesu bwo kugeza abantu mu mibanire n'Imana Ihoraho igenga isi, ari ubukungu (ikibitsanyo) n'ibyiringiro. Biragaragara ko ari ubutumwa bugeza mu bwami bw'Imana bwonyine, bwunga abantu n'Imana (Yohana 14:6; 4:12), bunabaha ubugingo buhoraho kandi ubugingo bwinshi (Yohana 10:10) ni ubukungu butagira akagero n'izahabu y'agaciro (Matayo 13:44-46). Ubutumwa bwiza ni cyo kintu cy'agaciro umuntu ashobora gutunga, ariko nk'ikintu cy'agaciro muri twe, kinakeneye no kurindwa. Kuki? Kubera ko hari Ubutumwa bw'ibinyoma bashaka kubwiza ab'imitima yoroshye mu bihendo bya Satani (Abagalatiya 1:69; Yuda 3-4).
Ariko mu gihe bugomba kurindwa, ntibugomba guhishwa. Ni ubutumwa bugomba kuvugwa cyangwa kubwirwa abandi mu buryo busobanutse kandi bw'ukuri. Muri ubwo buryo, ni ikibitsanyo twabikijwe ngo tukigeze ku bandi. Bityo, muri 2 Timoteyo 2:2, Timoteyo afite inshingano yo kumenyesha abantu bo kwizerwa ibyo yigiye kuri Pawulo ngo nabo bashobore kubyigisha abandi maze bikomeze bityo.
2 Timoteyo 2:2 “ Kandi ibyo wanyumvanye imbere y'abahamya benshi, ubimenyeshe abantu bo kwizerwa bazashobora kubyigisha abandi.”
Uyu ni umurimo wo kugwiza ubugingo mu by'Umwuka. Reba ukuntu aha ibisekuru bine bivugwa. Pawulo kuri Timoteyo, ku bantu bo kwizerwa no ku bandi nabo. Ibi biroroshye cyane ariko imbuto ziteye ubwoba. Nuzana umuntu umwe ku Mwami buri mwaka maze ukigisha umuntu kugendana na Kristo no kwera imbuto na we ubwe agakora atyo, uko muri babiri mugakomeza mutyo muzana abandi babiri (buri muntu umwe) umwaka ukurikiyeho muzakomeza kugenda mwikuba kabiri uko umwaka utashye. Mbese uzi umubare w'abantu bazaba bamaze kugera kuri Kristo mukomeje mutyo nyuma y'imyaka 20? Mu mpera z'umwaka wa 20, inyuma yawe hazaba hari abantu 1,048,576.130
Ingorane duhura na zo
Bisa n'aho abantu benshi batekereza ko guhindura abandi abigishwa (kugeza abantu ku gakiza no kububaka muri Kristo) ari umurimo w’abantu bihariye nk'abamisiyoneri, abapasitoro, n'abakorana n'urubyiruko, kandi ko bo umurimo wabo ari ukubafasha gusa mu gukora uwo murimo w'Imana. Hari ibintu byinshi byateye igitekerezo nk’iki cy'abakozi b'Imana/abakristo basanzwe, ariko iyo ngingo ni igitekerezo cy'ibinyoma kandi si icya Bibiliya namba. Aho kugira ngo abantu bamenye iby'uko umwizera ari umutambyi ukora umurimo w'Imana (1 Petero 2:510), bahindutse indorerezi gusa aho kuba abafatanije n'abandi umurimo. Mu yandi magambo, 2 Timoteyo 1:14 na 2:2 hatwereka gahunda y'umurimo w'Imana ku bw'umubiri wa Kristo kandi abizera bashobora kugira uruhare muri ibi ibabaye baboneka. Rumwe mu ruhare rw'ingenzi rw'uwitwa ko ari umupasitoro cyangwa pasitoro-mukuru ni nk'abatoza b'ikipe batoza abandi umurimo w'Imana wo kubaka umubiri wa Kristo (Abefeso 4:11-16).
Mu Abefeso 4:12 herekana ibintu bitatu Pasitoro agomba gukora nk’uko KJV ishobora gutuma bamwe babitekereza, ni ukuvuga, kugira ngo abera batunganirizwe rwose gukora umurimo wo kugabura iby'Imana no gukomeza umubiri wa Kristo. Ibyanditswe mu Kigiriki byashobora neza kurushaho gusobanurwa ngo “kubwo (pros) gutegurira abera iby' (eis) umurimo w'Imana mu (eis) kwubaka umubiri wa Kristo ” (Aha ni jye usobanura). Umugambi wa Pawulo wari uwo gusobanura umurimo wuzuye ukuza abandi, ufite intego igenewe kubyara umubiri ukura mu bwiza (gukura mu Mwuka no guhama dusa na Kristo), mu bwinshi (abantu baza kuri Kristo), no mu ngingo (abantu baza mu murimo w'Imana - abakuru, abadiyakoni, abigisha, n'abandi).
Kuba ibisonga byiza by'ibyo twabikijwe by'ukuri kw'Imana si icyagenewe abantu bake bihariye, ahubwo ni umuhamagaro wacu nk'abizera Kristo.
Gukura kw'Itorero rya mbere
Nyuma y'urupfu, kuzuka, no kuzamurwa mu ijuru bya Kristo no kuza k'Umwuka Wera w'Imana kuri Pentekote, byagendekeye bite itorero? Ryarakuze cyane kandi n'imbaraga nyinshi. Ibyabaye byatwandikiwe mu gitabo cy'Ibyakozwe. Mbere tubona abigishwa 11 bateranye n'Umwami, hanyuma ba bandi 120 mu cyumba cyo hejuru, hanyuma 3,000, hanyuma gato, Umwami yongereye abandi 5,000 ku itorero.
Ntibyari ukwongera gusa ahubwo byari ukugwiza kubw'umurimo n'umubiri bya Kristo hamwe n’abantu benshi bahindukiriraga Umwami kandi bakiyongera ku itorero, umubiri wa Kristo.
Ugukura kw'itorero ntikwahagaririye aho. Mu binyejana byinshi, itorero rya Yesu Kristo ryakomeje gukura, kandi igitangaje cyane ni uko ryakuriye no mu banyamahanga, mu barirwanya, no mu mico y'abatize n'abize. Muri uku gukura ku isi yose, itorero ryarakuze kandi riranesha, nubwo hari abagambanyi, ukuyoba, gutotezwa, amapfa, kwicishwa inkota, gutwika za Bibiliya, gushyirwa mu rwobo rw'intare, gutwikirwa ku karubanda n'ibindi.
Nk'uko Umwami Yesu yabivuze muri Matayo 16:18 ati “Nanjye ndakubwira: uri Petero, kandi nzubaka itorero ryanjye kuri urwo rutare,(avuga umurimo We ubwe) kandi amarembo y'i kuzimu ntazarishobora.”
Biragaragara ko itorero ryakuze mu buryo butandukanye, ariko nk'uko Wyn na Karoli Arn babivuga, “...hari inzira imwe ryakuzemo neza, mu buryo bwihuse kurushaho, kandi mu buryo bukomeye. Kuva mu itangiriro ryaryo, mu binyejana byose uko byakurikiranye kugeza umunsi wa none, inzira imwe yagize uruhare mu gukura kw'itorero kurusha izindi zose. Ni mu byerekeye ubu buryo - kandi ingaruka igufitiye wowe n'itorero iri muri uru rutonde rw’amasomo y`ivugabutumwa no guhindura abandi abigishwa, ikaba inshingano ikomeye y'itorero.131
Itorero muri iki gihe
Inshingano y'itorero ntiyahindutse. Inshingano yahawe itorero rya mbere iracyari inshingano y'itorero ryo mu kinyejana cya 20. Ariko ibintu ntibiraba byiza nubwo ubushobozi bw'ivugabutumwa no guhindura abandi abigishwa mu isi yose butigeze bukura kurushaho. Mu mpande za buri torero na buri muryango wa gikristo buri hantu hari abantu bashobora gukizwa bategereje gusa kubwirwa. Ariko se twumva dute Inshingano twahawe, ibikoresho dufite, n'uburyo bwa Bibiliya bukora neza, ariko akenshi bikirengagizwa?
Ibarura ritubwira ko hafi y’abantu 75 ku ijana mu itorero bahuguriwe gukora umurimo w'ivugabutumwa, naho 2% gusa akaba ari bo bonyine bakora uwo murimo w'ivugabutumwa. Abantu babiri b'abahanga mu ivugabutumwa no guhindura abandi abigishwa kandi bazengurutse Amerika yose batanga ibiganiro, babaza abantu, bavugana n'abayobozi b'itorero n'abakristo basanzwe, kandi bumva uko Amerika ihumeka ni Wyn na Karoli Arn. Mu gitabo cyabo, Umugambi wa databuja wo guhindura abantu abigishwa (The Master's Plan forDisciples), berekana ibintu byinshi bigaragaza itorero ryo muri Amerika.132
(1) Kugeza Ubutumwa ku batari abakristo bishyirwa inyuma muri menshi mu matorero n'abantu. Ibyigeze kuba gutera kw'umutima mu itorero rya mbere byaretse cyane kuba ibanze mu mitima y'abakristo benshi.
(2) Ibyo Bibiliya yita kuzimira byavuye mu bwenge bw'amatorero menshi n'abakristo batabarika. Twabuze ibivugwa by'umutwaro byo muri Yuda 23, “abandi mubakirishe ubwoba, mubahubuje mu muriro.”
(3) Uburyo bwinshi bukoreshwa mu ivugabutumwa ntibushobora guhindura ibintu abigishwa. Amatorero yigenga akenshi “azana gahunda zakoreshejwe ahandi zikanesha, ariko mu kuri ziba iz'akanya gato. Akenshi aba ari ubutumwa bw'iminota 15 mu bintu bififitse by'ubumenyi buke bw'umuntu cyangwa wishakira ibye” (urupapuro rwa 9). Uburyo nk'ubwo akenshi bushaka kugira abantu nk'imbarutso ku ntwaro z'Ubutumwa. Uburyo nk' ubwo akenshi bushaka gutsinda ibitego gusa.
(4) “Ivugabutumwa akenshi rigambirira gufata ibyemezo aho kugira ubumwe no guhindura abantu abigishwa… Ukwo kwitanga kugufi mu magambo kubonwa nk'igisubizo cy'ibanze ku nshingano ikomeye twahawe. Nyamara akenshi hari ikibuze hagati yo gufata umugambi no guhindura abantu abigishwa.”
(5) “Guhindura abantu abigishwa bisobanurwa gusa cyangwa mu buryo bw'ibanze nko gukura mu by'Umwuka,” ariko akenshi ni ugukura kwikundwakaza kandi kubuze ibintu bimwe by'ingenzi byo gukura nyakuri, ari byo kwigisha abantu ngo na bo ubwabo babashe kubyara abahindura abandi abigishwa.”
(6) “Uburyo bw'ivugabutumwa akenshi burasuzugurwa.” Bibanda ku butumwa busanzwe bukozwe mbese buri aho, aho kwubaka ubumwe mu bantu no kubitaho by’umwihariko (injyana y`ivugabutumwa) byubaka amateme ku Butumwa Bwiza mu gukunda abantu.”
(7) “Ivugabutumwa rikunze kuvugwaho ariko rishyirwa mu bikorwa gake.” Usanga rishyirwa mu byo abantu bavuga ko bizera cyangwa ibyo bashyira mu mahugurwa, kuri za video, ariko ntibiba mu mibereho y'umwizera usanzwe cyangwa ugize itorero runaka.
None, ni iki kitagenda? Ko dufite Inshingano ikomeye kurusha izindi mu isi, ubutumwa buzana ubugingo aho kuzana urupfu, ni kuki tunanirwa kwamamaza Ubutumwa bwiza ngo dusohoze dutyo Inshingano? Biragaragara ko itorero rikeneye guhugurwa, ariko igikomeye kurushaho rikeneye impamvu y'ukuri iritera kuba abo ryahamagariwe, abantu bamamaza imbaraga z'Imana n'agakiza kabonerwa muri Kristo.
Gusobanukirwa umugambi wa Databuja mu kuvuga ubutumwa
Gukoresha Ijambo ry'Imana nk'isoko yo kumenya umugambi wa Databuja n'ibyiringiro byo kuba impamvu, ikidushishikaza, ibitugora, n'inyigisho, uru rutonde rw’inyigisho ku by'ivugabutmwa bizaba mu bice bine bigaragazwa n'iki gishushanyo cyo hejuru aha.
- Gusobanukirwa Intego Yacu (Matayo 28:18-20)
- Gusobanukirwa Ubushobozi bwacu (Ibyakozwe 1:8)
- Gusobanukirwa Uburyo bwacu (oikos cyangwa urunana rw'amahame)
- Gusobanukirwa Ubutumwa bwacu.
Nubwo imwe mu nyigisho zikomeye zo muri izi izaba ku ivugabutumwa, ntizaba yibanze ku ivugabutumwa gusa. Kuyigira iy'ivugabutumwa gusa ni ukunanirwa intego y'itorero uko yakabaye ahari no gutuma dutekereza ko intego yacu ari ugutondekanya buri wese kuri gahunda yo kubahugura ngo bajyane Ubutumwa mu ngo. Nk'uko byigeze kuvugwa, iki ni igice cy'iyo ngorane.
130 Christopher B. Adsit, Personal Disciple-Making, Here’s Life Publishers, San Bernardino, CA, 1988, p. 332-333.
131 Wyn and Charles Arn, The Master’s Plan for Making Disciples, Church Growth Press, Pasadena, CA, 1982, p. 6.
132 Arn, pp. 7-11.
Related Topics: Basics for Christians


text:
GUVERINOMA Y’URWANDA IKORERA MU BUHUNGIRO MINISITERI Y’UBUZIMA, URUBYIRUKOA SIPORO
Paris, kuwa 25/05/2021
Ibaruwa ifunguye Umunyamabanga wa Leta muri Minisiteri y’Ubuzima, urubyiruko na Siporo muri Guverinoma y’u Rwanda ikorera mu buhungiro yanditse asubiza Umunyamabanga wa Leta muri Ministeri y’urubyiruko , umuco na siporo ya Leta y’Agatsiko , Bwana BAMPORIKI Eduwaridi yo kuya 18/04/2021.
« BAMPORIKI : Sigaho kogera uburimiro ku rubyiruko rwahunze Leta y’Agatsiko « .
Nyakubahwa Munyamabanga wa Leta muri Minisiteri y’urubyiruko, umuco, na Siporo.
1. Tubanje kubasuhuza tubifuriza amahoro n’ihirwe, mu nshingano itoroshye mufite yo kuyobora urubyiruko, ari rwo Rwanda rw’ejo hazaza . Uwo mwanya murimo ubasaba kubaho buri munsi muharanira ko urwo rubyiruko ruhabwa mbere na mbere uburere n’uburezi bufite ireme; kubatoza indangagaciro z’ ubumuntu ; kubaha no guha agaciro ikiremwa muntu cyose , hatitawe ku nkomoko iyo ariyo yose ; kubafasha kwiyubaka no guteza imbere imiryango yabo n’igihugu cyababyaye.
2. Nyakubahwa tubandikiye rero iyi baruwa, dusubiza ibaruwa ifunguye muheruka kwandikira urubyiruko ruri hanze y’urwanda, by’umwihariko urubyiruko ruba ku migabane y’uburayi n’Amerika, mu binyujije ku rubuga rw’ikinyamakuru igihe.com , hari ku itariki ya 18/04/2021.
3.Muri iyo baruwa mugaragaza impungenge mufitiye urubyiruko ngo rwari rukiri ruto ubwo jenoside yabaga cyangwa urwavutse nyuma yaho. Ikindi kibahangayikishije nanone ngo ni uko urwo rubyiruko rwiganjemo abana bakomoka ku babyeyi basize bakoze jenoside cyangwa abagize uruhare rukomeye mu mateka mabi u Rwanda rwanyuzemo. Mukaba mu bushishozi bwanyu mubonako urwo rubyiruko rwaba rwarihaye inshingano zo gupfobya no guhakana jenoside yakorewe Abatutsi, rubikuye ku babyeyi bagifite ipfunwe, ry’ibyo bakoze. Mukongera mukagira muti hari n’urundi rubyiruko rudakomoka ku babyeyi bagize uruhare muri jenoside ariko usanga rushukwa, ugasanga ruhisemo inzira mbi iganisha mu bikorwa nk’ibyo byo guhakana jenoside yakorwe Abatutsi mu Rwanda.
4.Icyifuzo cyanyu rero, ngo ni uko urwo rubyiruko rwakwitandukanya n’inyigisho mwita ko ari iz’uburozi ruhabwa n’ababyeyi babo basazanye ubugome, butuma badatinya gusigira abana babo icyasha cy ‘ibyo bakoze n’urugamba rwabananiye aho kubasigira impamba n’ inyota yo gukunda u Rwanda rwabibarutse.
5.Umunyabwenge umwe yaravuze ati : « Niwirukankana umuntu ukoresheje imbaraga z’ikinyoma, uzasigaze imbaraga zizagusubiza inyuma igihe nawe ubwe azaba akwirukankanye akoresheje imbaraga z’ukuri»
6.Nyakubahwa Munyabanga wa Leta muri Minisiteri y’urubyiruko n’umuco, kubakira ku mateka y ‘ukuri niwo musingi (fondation) w’ubumwe n’ ubwiyunge nyakuri, abanyarwanda mu ngeri zose dukeneye, ibitari ibyo murimo muracukura imanga yasamye kandi izabamira mwebwe ubwanyu n’abana banyu kandi ntimuzabasha kuyivanamo.
7.Amahano yagwiriye u Rwanda mu gihe intambara yatangijwe na FPR-Inkotanyi taliki ya mbere ukwakira 1990 yayogozaga ibintu ndetse kugeza n’uyu munsi icumu rikaba ritarunamurwa i Rwanda. Ni amateka azwi twabayemo kandi tukirimo . Ayo mahano yakozwe n’abanyarwanda ubwabo, amenshi yaranditswe mu bitabo, amafoto arahari, agaragaza neza akaga kagwiriye abana b’u Rwanda , ubuhamya bw’ababyiboneye n[‘amaso yabo, byose birahari.
8.Ababashije rero kurokoka ubwo bugome bw’indengakamere mu ngeri zose barahari, nta muntu wakwihandagaza rero ngo avuge ngo arahakana jenoside yakorewe abatutsi cyangwa ngo ahakane ko hari n’abandi bazize urugomo ndengakamere rutaritwa jenoside.
9.Ndetse namwe ubwanyu umutimanama wanyu uzi byinshi, ariko kubw’ inyungu z‘akazi murimo, ntimubasha kuvuga akuzuye umutima. Muherutse gusa kwicira abanyarwanda ijisho mubereka ko muhora musimbuka imitego , ko mwigura inshuro nyinshi ngo murebe ko bwacya kabiri.
10.Nk,urubyiruko rero rw’ u RWANDA ruba hanze mwibasiye, twakwibutsaga ko bamwe turi mu bagiriwe urwo rwango, tuzira abo turibo tutarabihisemo cyangwa abo dukomokaho, tutarabigizemo uruhare na ruto. Urubyiruko mwibasiye rwacitse ku icumu ry’Interahamwe n’ingabo za FPR/Inkotanyi .
11.Urwo rubyiruko rufashijwe n’Imana, rwariyubatse, rwarize ruraminuza i mahanga, rufite imibereho myiza mu bihugu byarwakiriye, rukunda kandi rubasha kwisomera amateka, rubasha kugera aho narwo rwisesengurira amateka,rushakisha ukuri k’umuzi w’icuraburindi ribundikiye igihugu cyacu.
12.Urwo rubyiruko rukunda igihugu cyarwo cy’u Rwanda rutabihatiwe nanmwe. Niyo mpamvu rutadamaraye mu byiza by’imahanga ; ahubwo rukihatira kumenya ukuri ku mateka yarwo no kuyasigasira kugirango n’abazarukomokaho be kuzabeshywa. Rwamenye ukuri niyo mpamvu rutakiri imbata za propagande z’ibinyoma.
13.Ubu ikirushishikaje ni ugukomeza kwiyubaka rutegura n’ejo hazaza heza kuri bose, rutitaye kubashaka kugoreka amateka mu nyungu zabo bwite za politike mbi yo gucamo abanyarwanda ibice .
14.Mu by’ukuri umuntu asomye inyandiko yanyu yakwibaza niba mutabeshyera abo mushinja kwanga igihugu, gupfobya jenoside cyangwa kugira ingengabitekerezo ya jenoside, ahubwo akaba ari mwe muri kuyikwirakwiza mu rubyiruko mwitwa ko mushinzwe mu gihe mukomeje kurwumvisha ko ngo hari « urubyiruko ruri hanze rukomoka ku babyeyi bakoze jenoside, rukaba rukomeje kuyihakana no kuyipfobya». Mbese mwaba mutekereza ku buremere bw’aya magambo, iyo asomwe n’urundi rubyiruko ruri mu gihugu, uko ruhita rufata urubyiruko ruri hanze ? Akarenze umunwa karushya ihamagara! Amahirwe ni uko urubyiruko ruri mu gihugu narwo rurimo abatari bake bamaze kubarunguruka, bakaba bashobora kwereka abandi ukuri nyako.
15.Igihe cyo gutera abanyarwanda « siyasa » cyararangiye,amagambo menshi n’akarimi keza sibyo dukeneye ubu ,dukeneye ibikorwa bigaragara kandi bifatika bigarurira urubyiruko amizero y’ejo hazaza heza mwatumye batakaza. Imitima y’ Abanyarwanda yuzuye umujinya, ubwoba n’intimba, mureke gukomeza kuyitoneka.
16. Nyakubahwa, reka tubibarize . Uwacitse ku icumu Kizito MIHIGO wafashaga urubyiruko rw’u Rwanda kwiyubaka no kwiyunga nyabyo ,kwimakaza ubumuntu , guhora tuzirikanako turi abana b’u Rwanda, aho twaba turi hose, ubu arihe ? Yishwe nande kandi yamuhoye iki ?Uwo se na we akomoka ku babyeyi basize bakoze jenoside mu Rwanda? Gerard NIYOMUGABO se mwaba muzi irengero rye ? Umurage wo kwibuka bose no kubabarirana badusigiye ntabwo duteze kuwiyambura. Bahati ari he ? IDAMANGE ari he? KARASIRA Aimable abayeho ate ko yirukanywe ku kazi azira akamama ? Ubu se ni nde wundi uri gupfobya iyo jenoside atari ukomeje gushinyagurira abayirokotse?
17. Urutonde rwaba rurerure , abo bose tubabwira si urubyiruko mwakagombye kuvugira niba koko mushishikajwe ngo no kwimana u Rwanda no kuruhesha ishema mu ruhando rw’amahanga? Ese mwakwimana u Rwanda mute, mutanahagarara ku maguru yombi ngo mutubwire aho Diane ISHIMWE yarengeye! Dukeneye kumenya amakuru y’impamo y’ibyo mwakoreye uyu mwana w’imfubyi wacitse ku icumu rya FPR, mbere yo kwiyerurutsa mwogera uburimiro ku rubyiruko ruri hanze .
18.Ubumwe n’ubwiyunge buzava he se mu gihe bamwe bafite uburenganzira bwo kwibuka ababo abandi bakazira ko bibutse cyangwa bashakishije ababo bazize amahano atariswe jenoside? Ahubwo mukarushaho kubahatira kwibuka iby’abandi kandi nabo bafite ababo bakeneye gushyingura mu cyubahiro, gukorera ikiriyo no kwibuka.
19.Urubyiruko rwirirwa ruburirwa irengero, rwicwa, rukaraswa ku manywa y’ ihangu , bicwa nande ? Abana benshi babaye inzererezi mu gihugu, abandi bahungiye mu biyobyabwenge ngo barebe ko byaborohereza ihungabana barimo. Abangavu batagira ingano baraterwa inda z’indaro bakirukanywa mu mashuri, bagahabwa akato nk’aho bo atari u Rwanda rw’ejo !
20.Twabibutsaga ko urubyiruko ruri hanze, ari rwo rwigomwa byinshi rufasha urwo ruri mu gihugu kubona ubushobozi bwo kwitunga no kwiteza imbere, mu bukene n’ubutindahare bw’ubushomeri mwabashyizemo. None murashaka gutoneka ibyo bikomere, ngo turi abanzi b’ igihugu ! Umurage mwiza ababyeyi bacu badusigiye cyangwa baduha w ‘urukundo rutari urwo kwikubira umutungo ahubwo wo gusaranganya duke dufite mu rukundo n’ubwitange turawukomeje tuzanawuraga abazadukomokaho.
21.Nyakubahwa ntitwasoza tutababwiye ko iyo dusaba Abanyarwanda ngo « hibukwe bose » atari ugupfobya cyangwa guhakana jenoside. Politiki twiyemeje gukora ni iyo guharanira kwa kuri kubohora kandi kugasana imitima y’Abanyarwanda bo mu mpande zose. Icyo dushyize imbere si ukurwanira abapfu. Abishwe bose ni abenegihugu twahombye. Kandi n’abicanyi bose , nyina ubabyara ni umwe, amaherezo yabo ni ugushyikirizwa ubutabera.
22. Igihe rero kirageze ngo twemere amateka yacu uko ari, bidufashe gutegura ejohazaza hatekanye. Iki si igihe cyo gutungana agatoki, guterana amagambo cyangwa kugereka ku bandi ibyaha batazi batanagizemo uruhare. Ntidushobora kuzagera ku bwiyunge nyabwo ukuri kose kudashyizwe ahagaragara.
23.Nyakubahwa, Guverinoma y’u Rwanda ikorera mu buhungiro, yiteze ko nyuma yo gusoma iyi baruwa muzihutira guhagarika amacakubiri mukomeje gukwirakwiza mu mvugo no mu nyandiko, mugacika burundu ku ngeso yo kwibasira abenegihugu bahunganye n’ababyeyi babo cyangwa bavukiye mu buhungiro mugerekaho icyaha batakoze.
24. Aho guta igihe nimwihe amahirwe yo gukora igikwiye mbere y’uko rubanda ibambura ubutegetsi mwitije : nimurekure IDAMANGE asange abana be; nimugaragaze Diane ISHIMWE na BAHATI; nimusubize ku kazi Aimable KARASIRA; nimuhagarike gushimuta urubyiruko…nimufungure urubuga rwa politiki, Abanyarwanda bose bishyire bizane mu gihugu cyabo, habone gufunguka inzira y’iterambere risaranganyijwe n’icyizere cy’amahoro arambye.
Murakoze.
Umunyamabanga wa Leta muri minisitri y’Ubuzima, Urubyiruko na Siporo muri Guverinoma y’u Rwanda ikorera mu buhungiro.
Marie Goretti BAILLEUX


text:
Umupadiri w’umudominikani witwa MUZUNGU Bernardin yahimbye umuvugo yise “Inzira ya Muntu”. Muri uwo muvugo atangira agira ati “Inzira ya Muntu ni uruziga. Aho itangirira ni ho iherera, aho ivuka ni ho ipfira. Ibingibi iyo umuntu yitegereje arabibona. Muzarebe, umwana avuka afite amagarama bamukikiye, ejo agatangira gukambakamba, ubundi agahagarara, akaba umusore, inkumi, ejo akaba igikwerere, kabiri akaba atangiye kugendera ku nkoni, amaherezo nk’uko yaje, n’ubundi ataha bamukikiye mu biganza. Icyo ni ikimenyetso ndakuka cy’uko muri ino si turi mu rugendo. Muri ino si turi abagenzi, iwacu h’ukuri ni mu ngoma y’ijuru.
Mu masomo matagatifu tuzirikana kwa kino cyumweru cya 19 gisanzwe, iby’uko turi mu rugendo kuri ino si byagenuwe n’urugendo Eliya yakoze. Yagenze iminsi mirongo ine n’amajoro mirongo ine kugirango agere i Horebu, umusozi w’Imana.
Mu rugendo Eliya yakoraga, yahuye n’ibibazo bitoroshye cyane ko yanahungaga umwamikazi Yezabeli
. Ubwo yagendaga mu butayu, yageze aho yisabira gupfa agira ati “Ntacyo ngishoboye. None Uhoraho, akira ubuzima bwanjye kuko ntaruta abasokuruza banjye”.
Bakiristu bavandimwe, natwe muri uru rugendo turimo kuri iyi si, hari igihe duhura n’ibibazo bikaturenga, hari igihe ducika intege ndetse tugatangira no kwifuza kwivira muri ubu buzima igitaraganya. Ubundi ubutayu ni ahantu hataba amazi, hataba ibinyabuzima, ahantu h’agasi, mbese ha handi bamwe bibwirako Imana yibagiwe. Ku mugani wa babandi basigaye bavugango isi ntisakaye, ngo buri wese ashobora kuvirwa, usibye no kuba idasakaye, jye nakongeraho ko ari n’ubutayu ahubwo. Nk’uko Eliya yari mu butayu, natwe rero iyo turi mu butayu, iyo turi muri cya gihe twibwirango biraturangiranye, nk’uko Eliya yabyibwiraga, burya Imana iba ituri hafi cyane. Irindi zina ry’Imana burya ni Rukundo. Imana ni nka wa mubyeyi wita ku mwana we urwaye cyangwa wa wundi wamunaniye kurusha uko yita ku bazima. Ubwo Eliya yaramaze kwiheba, Imana yamwoherereje umumalayika aza kumuhumuriza ndetse amuzaniye n’ifunguro.
Bakiristu bavandimwe, natwe mwa runo rugendo turimo kuri ino si ya Rurema, tugira inzara y’umubiri ndetse n’iyo kuri Roho, kandi inzara yo kuri Roho niyo ikomeye cyane. Yezu ni we wenyine ushobora kuduhaza, kuko nta duha bya biryo turya kano kanya mu ndi mwanya tugasonza, ahubwo aduha umugati w’ubugingo. Uwo mugati ni Yezu ubwe. Ni umubiri we. Mu ivanjili yabishimangiye ubwo yabwiraga Abayahudi ati “ Ndi umugati wamanutse mu ijuru. Ni jye mugati w’ubugingo
. Urya uwo mugati azabaho iteka”.
Bakiristu bavandimwe, cya kibazo kiruta ibindi bibazo byose, ndavuga urupfu, muri Yezu kibona igisubizo
patient able to resume the exercise of sexual activity? If buy cialis online Antidepressants and tranquilisers.
. Yagize ati “Nguyu umugati wamanutse mu ijuru, kugirango uwuriye wese ye kuzapfa”.
Nyamara ubwo Yezu yatangazaga ariya magambo, Abayahudi barijujuse ngo “Uriya si Yezu mwene Yozefu? Se na nyina ntitubazi? Ubu ashobora ate kuvuga ati ‘namanutse mu ijuru?”
Bakiristu bavandimwe, iyo twumvise imigirire ya bariya Bayahudi, akenshi tubibazaho, tubatera amabuye, tuti nigute bagira amahirwe yo kubana n’Imana kuriya maze bakayitesha
. None nanjye muri kano kanya nibaze. Ese iyo mpawe Yezu mu karistiya numvako ari Yezu mpawe muzima? Ese njya muhabwa niteguye? Ese njya niyumvisha agaciro ka misa? Cyangwa njya mu misa kugirango nibonanire n’inshuti zanjye misa ihumuje? Ese aho sinjya nkerensa amasakaramentu n’ibindi bintu bitagatifu?
Bakiristu bavandimwe, umuntu wahawe Yezu yiteguye neza uzamumenyera ku mbuto azera. Icyo uzamumenyeraho ni uko atazigera na rimwe arangwaho umwaga, uburakari, intonganya no gutukana kimwe n’ikitwa ububisha bwose nk’uko Pawulo mutagatifu yabisabaga abakiristu b’ahuntu hitwa Efezi. Umuntu wahuye na Yezu arangwa n’ineza n’impuhwe, agaha imbabazi uwamuhemukiye mbese akagira urukundo nyarukundo rumwe ruzira uburyarya. Muri kano kanya nanjye ninisuzume. Ese aho sinjya ndangwa no kugira inzika? intonganya mu rugo? Mu bo tubana? Mu bo dukorana? cyangwa uburakari?
Bakiristu bavandimwe, abaza kugira amahirwe yo guhabwa Yezu, baze kumusaba maze abahe kujya bamuhabwa biteguye, maze bibatere imbaraga zo guhinduka, bazabane nawe mu ngoma y’ijuru ubu n’iteka ryose. Amen
Padiri Fidèle NSHIMIYIMANA
Paruwasi Nkanka


text:
Abamotari bo mu mujyi wa kigali bavuze ko batazongera gukoresha mubazi mu kazi kabo bakora dore ko mubazi ibatera igihombo cyane bigahumira ku mirari nyuma y’uko igiciro cya lisansi kizamutse.
kuri uyu wa7 Kanama 2022, nibwo RURA yatangaje ko mu mezi abiri ari imbere igiciro cya mazutu kigomba kugura 1607Frw.Naho lisansi ikagura 1609frw.
abamotari bakimara kubona iri tangazo, bahise bavuga ko batazongera gukoresha mubazi kuko lisansi yiyongereyte kandi amafaranga baka abagenzi akab atiyongereye bityo bikabashyira mu gihombo.
icyakora abayobozi ntago babikozwa bo baravuga ko bagomba kubishyiramo ingufu kuko abakoresha mubazi bagabanutse cyane.
Umuyobozi wa RURA uhagarariye abamotari yagize ati Yagize ati “Koko habayeho igabanuka ry’imikoreshereze ya mubazi gusa bishobora kuva ku mpamvu zitandukanye ariko nibyo dutekereza kuko abatazikoresha nibo babizi neza nubwo bavuga ko biterwa n’ibiciro.


text:
Minisiteri y’Uburezi (MINEDUC) yatangaje ko amashuri asanzwe yigisha mu Cyongereza cyangwa Igifaransa azakomeza kwigisha amasomo muri izo ndimi.
MEDUC kandi yatangaje ko amashuri abanza ya Leta n’afatanya na Leta ku bw’amasezerano asanzwe yigisha mu rurimi rw’Ikinyarwanda azahindura ajye yigisha mu rurimi rw’Icyongereza.
Itangazo rya MINEDUC ryo ku wa 05 Ukuboza 2019 ryashyizweho umukono na Minisitiri w’Uburezi, Dr. Eugene Mutimura rivuga ko izo mpinduka zizakorwa buhoro buhoro ku buryo bizategurwa neza kandi bikazaba byarangije gushyirwa mu bikorwa mu gihe kizatangazwa na Minisiteri y’Uburezi.
Iryo tangazo rikomeza rivuga ko isomo ry’Ikinyarwanda rigomba kuzajya ryigishwa mu mashuri yose yaba aya Leta, afatanya na Leta ku bw’amase’erano, n’ayigenga.


text:
Ivanjili ya Mutagatifu Yohani 5,31-47
Nuko Yezu aboneraho, arababwira ati «Ndamutse ari jye uhamya ibinyerekeyeho, icyemezo cyanjye nticyaba ari icy’ukuri. Hariho Undi uhamya ibyanjye, kandi nzi ko ibyo ahamya binyerekeyeho, ari ukuri. Mwebwe mwatumye kuri Yohani, maze abaha ubuhamya bw’ukuri. Jye sinkeneye umuntu uhamya ibinyerekeyeho, ahubwo ibyo mbivugiye kugira ngo mukire. Yohani yari itara ryaka kandi rimurika, maze muhimbazwa n’urumuri rwe mu gihe gito. Jye mfite icyemezo kiruta icya Yohani, kuko ibikorwa Data yampaye gukora, ari byo nkora; kubirangiza akaba ari byo bihamya ko Data yantumye. Kandi Data wantumye, ni we ubwe uhamya ibyanjye. Ntimwigeze kumva ijwi rye kandi ntimwigeze mubona n’uko asa. Byongeye, n’ijambo rye ntiribarimo, kuko mutemera uwo yatumye. Mushakashakira mu Byanditswe, mwibwira ko ari ho musanga ubugingo bw’iteka, nyamara ni byo bihamya ibinyerekeyeho. Ariko mwanga kunsanga, ngo mugire ubugingo. Ikuzo ryanjye sindikesha abantu; ariko mwebwe ndabazi : nta rukundo rw’Imana mwifitemo. Jye naje mu izina rya Data maze ntimwanyakira, ariko nihagira undi uza ku giti cye, muzamwakira. Mwashobora mute kwemera, kandi buri wese amaranira guhabwa ikuzo na mugenzi we, mudashaka ikuzo mwahabwa n’Imana yonyine?Ntimugire ngo ni jyewe uzabarega kuri Data, uzabarega ni Musa, kandi ari we mwiringiye. Iyaba mwemeraga Musa, nanjye mwanyemeye, kuko yanditse ibinyerekeyeho. Niba rero mutemera ibyo yanditse, mwakwemera mute amagambo yanjye?»


text:
Burera: Inkongi yatwitse Hegitari 43 z’igishanga cy’Urugezi yazimijwe
Abaturage bafatanyije n’inzego zishinzwe umutekano, babashije kuzimya inkongi y’umuriro yari yibasiye igishanga cy’Urugezi. Mu masaha y’umugoroba wo ku wa Mbere tariki 6 Nzeri 2021, nibwo amakuru y’inkongi y’umuriro wari wibasiye icyo gishanga yamenyekanye, bituma abaturage bo mu Mirenge ya Rwerere na Kivuye bihutira gufatanya n’inzego zitandukanye mu gukora ubutabazi bwihuse.
Iyo nkongi yangije ubuso bwa Hegitari zisaga 43 mu buso bwose bugize igishanga cy’Urugezi, ngo abayizimije byabasabye gukoresha imbaraga nyinshi mu rwego rwo kwirinda ko iyo nkongi ikwirakwira mu bindi bice mu buryo bwihuse, kugeza ubwo mu masaha y’urukerera rw’ijoro iyi nkongi yabereyeho, ari bwo babashije kuyizimya nk’uko bamwe mu baturage bo mu gace yabereyemo mu Mudugudu wa Gakenke, Akagari ka Ruconco mu Murenge wa Rwerere, babibwiye Kigali Today.
Uwitwa Mbarirabera yagize ati: “Ukurikije ukuntu iyo nkongi yari ifite ubukana, wabonaga umuriro waka cyane kandi ukwirakwira mu gishanga, ku buryo twari twihebye twibwira ko uri bwambukiranye ugasatira n’ibindi bice byegereye icyo gishanga, bikorerwamo ubuhinzi n’ibituwe, cyane ko iyo nkongi yabayeho mu masaha ya nijoro. Turashimira inzego zihutiye kudufasha mu bwitange bukomeye, tukabasha kuzimya uriya muriro”.
Guverineri w’Intara y’Amajyaruguru Dancille Nyirarugero, yazindukiye ahabereye iyi nkongi y’umuriro, aboneraho gushimira ubufatanye bwabayeho mu kuzimya iyo nkongi yari yibasiye iki gishanga.
Igishanga cy’Urugezi, gifatwa nk’isoko y’ibiyaga bya Burera na Ruhondo, ndetse n’isoko y’urugomero rwa Ntaruka rutanga amashanyarazi; gikora ku Mirenge icyenda harimo irindwi y’Akarere ka Burera, n’Imirenge ibiri y’Akarere ka Gicumbi, kikaba gifite ubuso bwa Ha 6735.
Inkuru bijyanye:
Burera: Igishanga cy’Urugezi cyafashwe n’inkongi


text:
Kuwa 14 Kanama 2022 nibwo hamenyekanye inkuru mbi ko umubyeyi wa Meddy yitabye Imana azize uburwayi. Yapfiriye muri Kenya aho yari amaze iminsi arwariye.
Kuri iki Cyumweru tariki 28 Kanama 2022 nibwo habaye imihango ya nyuma yo guherekeza uyu mubyeyi, yanitabiriwe n’umuhungu we Meddy wavuye muri Leta Zunze Ubumwe za Amerika aho yari asanzwe aba.
Meddy, abavandimwe n’inshuti z’umuryango wabonaga bafite agahinda gakomeye ndetse hari n’aho byageze biranga uyu muhanzi uri mu bakunzwe mu Rwanda ararira.
Mu ijambo rye, Meddy yagarutse ku butwari bwaranze umubyeyi we, uko yamwigishije kuririmba no gucuranga ndetse n’umurage abasigiye.
Yavuze ko yafataga uyu mubyeyi we nk’intwari kuko yabareze wenyine atabana na se ariko akamubakundisha.
Ati “Muraza kunyihanganira ntabwo byoroshye, uyu munsi ntabwo nawuteguye ndagerageza kuvuga ibice bitatu ku buzima bwa mama, ndavuga ubwana bwacu uko yatureze n’uko byose byarangiye.
“Twakuze dufite mama gusa abatuzi barabizi, mama yari papa na mama igitangaje muri ibyo ni uko atagize amahirwe yo kubana na papa ariko yaramudukundishaga. Ntabwo ari abagore benshi bagira icyo kintu.”
Yakomeje avuga ko uyu mubyeyi wabo yakoze ibishoboka byose kugira ngo Meddy n’abavandimwe babeho neza nubwo batari bafite se.
Ati “Ukuntu yatureze twiga ku bigo byiza ntabwo yari afite ubutunzi bukomeye ariko yatangaga byose ngo tugire icyo tugeraho, akadukoresha umukoro twese tuvuye mu ishuri.”
Meddy yavuze ko umubyeyi we ari we wamwigishije ibijyanye no kuririmba, gucuranga ndetse no kubyina, ndetse agaruka ku buryo kera yajyaga amubuza niba igihe kizagera agapfa.
Ati “Nkiri umwana nahoraga mubaza nti ese uzapfa? Akambwira ati nzasaza mbe agakecuru. Mu by’ukuri sinari nzi ko iki gihe kizagera.”
Yakomeje avuga ko mu bihe bya nyuma by’uburwayi bw’umubyeyi we yajyaga amubwira ko abona abantu bambaye ibintu by’umweru.
Ati “Ubwo yari arwaye yajyaga ambwira ko abona ababyeyi bambaye umweru bamuha indabo. Hari isomo nize muri ibyo byose, ubuzima ntacyo buvuze nta Mana iburimo kuko mama yamenye Imana akiri muto.”
Meddy yavuze ko nubwo ababajwe n’urupfu rw’umubyeyi we, ku rundi ruhande yishimiye ko yagiye mu ijuru kuko ku Isi yaranzwe n’imirimo myiza.
Uyu mugabo yavuze ko rumwe mu nzibutso asigaranye ku mubyeyi we ari uburyo yamwise izina Medard arikomoye “ku mukozi w’Imana wamubwirije arakizwa ubundi aramumwitirira.”
Umuhanzi Meddy yakunze kugaragaza mama we nk’umuntu wicisha bugufi kandi urangwa n’urukundo.
Mu 2019, yigeze kwandika ku rukuta rwe rwa Instagram amushimira. Icyo gihe yagize ati “Mama arihangana, Mama ariyoroshya, Mama agira urukundo, Mama ntajya agira inzigo. Iteka icyo ahora yifuza ni uko wamwemerera akagukundwakaza, gusubiza ubutumwa bugufi yandika, kumwitaba igihe ahamagaye.”


text:
Icya 15 Gisanzwe, A, 16/07/2017.
Amasomo: Iz 55, 10-11; Zab 64, 1-14; Rom 8, 18-23; Mt 13, 1-25 (cg. 13, 1-9)
Kuri iki cyumweru twongere dutekereze mu byishimo uburyo imitima yacu itungana ku bw’Ijambo ry’Imana twakiriye. Birashoboka ko imitima myinshi yahabye kuko yashegeshwe ikamera nk’ubutaka bw’agasi bwabuze amazi bukumirana. Amasomo ya none adutere umwete wo kuyihumuriza.
Ahantu h’agasi, ntacyo twahahinga. N’ubutaka budaheruka akavura, burumirana ku buryo nta cyabumeramo. Amazi, ni isoko y’ubuzima. Aho amazi ari cyangwa aho imvura igwa, ubutaka burahehera bukigiramo ubuzima bukameramo imbuto babubibyemo. Ni uko n’Ijambo ry’Imana ari isoko y’ubuzima nyakuri. Ribibwa mu mutima rikazahura abantu. Nk’uko ubutaka butegurwa neza, kugira ngo nibubibwamo imbuto zitumburuke, ni na ko umutima wa muntu ugomba gutunganywa kugira ngo wakire neza Ijambo ry’Imana Data Ushoborabyose. Ufite amahirwe yo kuba atuje kandi asabanye na Nyagasani, nashyireho akete ko kumufasha gutunganya imitima kugira ngo icye ikere kwakira Ijambo rye.
Imitima iri iruhande rw’inzira y’ibyonnyi: nk’uko imbuto zaguye iruhande rw’inzira inyoni zaje zikazitoragura, ni na ko umuntu wese wumva Ijambo ry’Imana ariko agendana n’abamushuka cyangwa yibera ahagandiye ibigeragezo byinshi. Ntatera intambwe ngo akomere. Ese nk’uwo yafashwa ate? Agirwa inama yo kwigora akava mu nzira z’ibyo byonnyi byose kuko iyo adafashe umurongo ugaragara ngo agendere mu nzira ya Yezu Kirisitu, ntatera intambwe mu bukirisitu bwe.
Imitima imeze nk’igitaka kinyanyagije mu mabuye, ni igandiyemo ibikomere byinshi n’ubwumirane. Ijambo ry’Imana ntirishora imizi kuko ibyo bikomere biribambira ntiricengere. Umuntu nk’uwo wuzuye ibikomere ashakira amakiriro ahandi. Ibikomere ntibituma arwana intambara y’ukwemera. Iyo adakize ibikomere bye, ahora ahindagurika. Gukorana na we urugendo rw’ikirabikomere, ni ngombwa ariko cyane cyane bigashingira ku bushake bwe mu kwegera Yezu Kirisitu ngo amukize.
Imitima iri mu mahwa ni nka ya mbuto yameze rwagati mu mahwa kandi amahwa ari yo akura kuyisumba. Abo ni abantu bose bumva Ijambo ry’Imana ariko iby’isi bashyize imbere bigapfukirana ibindi byose yakagombye kugeraho ashyira mu bikorwa Ijambo ry’agakiza yumva. Ni nk’aho iby’Ijuru bidafite umwanya wa mbere n’ubwo bagaragaza ko na byo babikunda. Kuri bo ibiza mbere ni ibyo kuri iyi si.
Nyamara none Pawulo yatwibukije ko ikuzo ridutegereje mu ijuru risumba kure ibyo ku isi byose. Umutima ubishakashaka, ni wo ushobora guhangana n’ibyonnyi byose ukagaruka mu nzira iboneye ya Yezu Kirisitu. Umutima nk’uwo ni wo ushora imizi mu by’Ijuru maze amabuye abangamye agahigikwa imizi ikabona aho ishora. Umutima nk’uwo uhirimbura amahwa n’ibitovu kugira ngo imbuto nziza igengarare.
Nimucyo dusabirane kandi dufashanye kugira imitima itunganiye Nyagasani. Jambo uhoraho naduturemo maze Ijambo rye turyakire, turikunde, turinyungutire kugeza ubwo umutima wacu wuzura ituze n’amahoro biva kuri Yezu Kirisitu bikerera imbuto nziza abavandimwe.
Yezu Kirisitu asingizwe. Bikira Mariya wa Karmeli aduhakirwe. Abatagatifu, Mariya-Madalena Posteli, Elvira, Reyinilda, Grimowaldi na Gondulfo, badusabire kuri Data Ushoborabyose.
Padiri Cyprien Bizimana


text:
Ibicurane, gufungana mu mazuru, kokera mu mihogo, kwitsamura. Ibi iyo bikubayeho nta kabuza uba urwaye indwara tumenyereye nka gripe. Nubwo ibimenyetso bihinduka, ndetse bikiyongeraho kumeneka umutwe n’umuriro rimwe na rimwe.Hari ibyo kurya byagufasha kuyivura utarinze gukoresha imiti.
Ibyokurya bifasha guhangana n’ibicurane
1.Ifi za sardines
Izi fi ziri mu itsinda ry’amafi afite ibinure dore ko zikungahaye ku binure bya omega-3. Ubushakashatsi bugaragaza yuko ibi binure birwanya indwara z’umutima no kubyimbirwa. Si ibyo gusa kuko bifasha uturemangingofatizo nuko bikongerera ingufu ubudahangarwa.
Impamvu izi fi ari zo zivuzwe ni uko ari zo ziyoboye urutonde mu mafi mu kugira iyi omega-3 kuko muri 100g zayo usangamo 1259mg z’ibi binure mu gihe mu ifi za salmon ho usangamo 840mg muri 100g nazo.
Izi fi kandi tuzisangamo poroteyine zinyuranye , karisiyumu na vitamin D.
2.Poivron
Izi mboga nizo ziyoboye urutonde mu kutugezaho vitamin C dore ko uruboga rumwe runini ruduha 568% za vitamin C dukeneye ku munsi. Iyi vitamin ikaba izwiho kuba ariyo ya mbere mu kongerera ingufu ubudahangarwa bw’umubiri. Si ibyo gusa kuko yonyine izwiho kuvura indwara zinyuranye zifata mu buhumekero, harimo ibicurane aho ifatwa nk’ibinini byo banyunguta.
By’umwihariko iyi vitamin rero ikaba ari nziza ku bageze mu zabukuru, abana abakora siporo cyane kimwe n’abanywi b’itabi kuko bari mu bantu bagira ikibazo cy’ubudahangarwa.
3.Ibihumyo
Ibihumyo bikize kuri vitamin zinyuranye zo mu bwoko bwa B, selenium n’ibirwanya imyanda n’uburozi mu mubiri. Ibi byose bikaba bituma ibihumyo nabyo biza ku rutonde rw’amafunguro afasha mu kongerera ingufu ubudahangarwa aho bifasha umubiri gukora uturemangingo turwanya indwara zandura, harimo n’ibicurane
By’umwihariko vitamin B2 na B3 zituma ubudahangarwa bukomera naho selenium ikaba ingenzi mu kurwanya ibicurane n’ibindi bigendana na byo.
Mu kubiteka ni byiza ko wahitamo ibyishwe ku mugina kurenza ibihingwa mu mazu yabigenewe kuko ibyo ku mugina biba ari umwimerere.
4.Isosi y’inyama
Kuva na kera usanga bizwi ko guhuta isupu ishyushye cyangwa se umufa bifasha mu kuvura ibicurane dore ko uko ishyushye izamura akuka kakazamukira mu mazuru maze hagafunguka hakoroha.
Mu gukora iyi supu ushobora kwifashisha inyama (ziri ku magufa ariko ngo umufa uboneke), ibitunguru, ibirayi, karoti seleri, poivron ubundi ukabicanirana kugeza bihiye, ntukarange. Ibindi birungo nawe wabyiyongereramo bitewe n’ibikuri hafi.
5.Indimu zidatonoye
Indimu kimwe n’izindi mbuto zo muri uyu muryango (amacunga, mandarine, …) zikize kuri vitamin C ikaba izwiho kongerera ingufu ubudahangarwa bw’umubiri. Usanga indimu cyangwa icunga rimwe biguha 117% bya vitamin C ukeneye ku munsi. Iyi vitamin kandi ifatanya n’ibindi binyuranye mu kongerera umubiri ingufu zo guhangana n’indwara.
Igishishwa nacyo rero burya kibamo limonene ikaba izwiho guahngana na za bronchite n’ibindi binyuranye bifata mu muhogo. Niyo mpamvu ari byiza ko mu gihe ugiye kurya indimu cyangwa icungwa kubironga neza noneho n’ibishishwa ukabirya kugirango iyo limonene ntigucike.
6.Tangawizi
Hashize imyaka isaga 2000 tangawizi ikoreshwa mu buvuzi gakondo mu bihugu by’iburasirazuba (Aziya) kandi ikaba ikoreshwa mu kuvura by’umwihariko indwara zo mu buhumekero.
Icyayi kirimo tangawizi kikaba kizwiho gufungura mu mazuru no mu mihogo. Ndetse burya ngo inarwanya isesemi ikunze kugirwa n’abagore batwite.
Mu kuyikoresha ntuzibagirwe gushyira mu cyayi umutobe w’indimu n’ubuki kuko bizongera ingufu z’uwo muti.
*Mu gihe ukoresheje ibi ukabona indwara ntiri koroha ni byiza kugana kwa muganga bakagufasha
Src:www.Healthline.com


text:
Indirimbo y’uburinganire imaze kogera hose.Iyo nyikirizo yo irazwi pe!Ariko iyo bageze ku bitero,abaririmbyi barebanaho,ngo harya ni hasi cyangwa ni hejuru?Rukabura gica.
Kera byari bibujijwe ko umugore ajya hejuru.Ni yo mpamvu bavugaga ngo « Umugore arubaka,ntasakara« ,cyangwa ngo « Arabyina, ntasimbuka. » Ariko ubu ibintu byarahindutse,na bo bazi gutera isharupanti, bakajya hejuru y’inzu bagasakara.
Duhere aho tuvuge se ko abagabo n’abagore babikora kimwe?Ntiwabona hari ibyo abagore basigaye bakora neza kurusha abagabo?
Aho si yo mpamvu abagore ari bo benshi mu nzego hafi ya zose zo mu Rwanda?
Niba atari byo,hazagire ugaragaza ko kujya hejuru kwabo mu isakara bituma amazi ameneka mu nzu cyangwa atagera hasi.Kimwe no mu ndirimbo,ubusanzwe bajya hejuru bikaryoshya amajwi y’urunyurane(voix mixtes). Ese byaryoha kimwe no mu majwi y’urujyano-ngano(voix égales)?
Hambere aha na none,abakaraza bari abagabo gusa.Nuko umurishyo ukajyana n’umurindi w’ibyo bigango.None ubu abagore na bo barawukaraga,
bagahuza umuriri na bagenzi babo bivugira inka n’ingoma.Namwe muzambarire aho ibyo bintu byerekeza.
Abagabo na bo ntibacikanywe. Barakubita ingobyi imugongo bakaberwa pe!Bamwe bati « Iri ni ishyano,ntaho byabaye! » Abandi, bati « Ngubwo uburinganire rero ». Icyo batamenya ni ukwitwaza inkongoro y’ababyeyi.Maze abagore bamwe bakabyuririraho sinakubwira.
Wawundi uturiye agasantere ntatinya kubwira umugabo we ngo « Sigarana abana nanjye ndasohotse » cyangwa ngo « Uyu munsi ni uwawe wo kwirirwa ku mashyiga,kopine wanjye yantumiye ».
Nuko na we akabona akanya ko kujya kwigusha neza.Kandi koko birakwiye.Yataha asanga abana bari kurira bahogoye,ati »Ese burya, mubabyara mutazi no kubahoza? » Umugabo, ati « Hari gihamya yindi se ko ari wowe ufite igisubizo ». Mu kanya ubuzima bugakomeza.Ese aho ibibazo babyumva kimwe ?
By B.P


text:
Kimwe mu byarangaga Umunyarwanda harimo kwanga umugayo. Kandi si Umunyarwanda gusa, ahubwo yari umuntu wese w’imfura, dore ko “ubupfura butagira ubwoko” nk’uko muri buri bwoko haba inyanda, imfunya n’imfura mbi. Kimwe mu byerekana ko Abanyarwanda bamwe batacyanga umugayo ni ziriya mbabazi abategetsi b’Abahutu bategetswe na Kagame gusaba ngo mu izina ry’Abahutu bose, kuberako ngo ari abicanyi kuva mu gisekuruza kugera mu kindi.
Ubona koko habure n’umwe, babiri se cyangwa batatu batinyuka kubwira Kagame bati “Oya ntitubikora, kubera ko ari amafuti, nushaka utuvane ku kazi, udufunge cyangwa se utwice” ? Rwose, habure n’umwe ? Ni akaga, ni ishyano u Rwanda rugushije. Nyamara mu mateka y’u Rwanda n’ayo mu bindi bihugu byo ku isi, ntihabuze ingero bari kwibuka, bikabatera ubutwari bwo kuzikurikiza, rwose bakavanira Kagame inzira ku murima izuba riva.
Ese ntibabona ko mu maso ya Kagame icyaha cy’Umuhutu ari uko ari Umuhutu nyine ? Bisubiye nk’uko byari bimeze ku ngoma ya gihake na gikolonize mu Rwanda, nk’uko Gashakabuhake wo muri Afurika y’Epfo yazizaga Abirabura ko ari Abirabura, nk’uko Hitler yazizaga Abayahudi ko ari Abayahudi. Iryo ni ryo rondakoko ry’ukuri, ngicyo ahubwo icyaha cy’inkomoko, ureke ibindi.
Gusaba imbabazi umuntu ukuziza icyo uri cyo ni uguta igihe no kumwoshya kuko ahubwo bituma akeka ko ari mu kuri. Iyo umaze gutuma akeka ko ari mu kuri, noneho “asya atanzitse”. Kera abagabo bagikubita abagore, hari abagore bamwe wumvaga bavuga bati “nankubite nyine, none se ko yankoye, byagenda bite ?”. Haba n’imvugo yabaga mu muco w’Abashinwa yagiraga iti “Kubita umugore, niba utazi icyo umuhora, we aba akizi”. Imitekerereze nk’iyo ikomoka ku myumvire mibi y’icyo bivuga kuba umwari, umutegarugori, umusore, umugabo no ku myumvire mibi y’uko abashakanye bagomba kubana. Icyo gihe rero ntacyabuza umugabo gukomeza guhonda umugore, ndetse yashaka akamwica.
Iby’Abahutu mu Rwanda ni aho bigana. Ku ngoma ya gihake na gikolonize mu Rwanda, kwica Umuhutu cyangwa kumwambura ibye nticyari icyaha. Igihe Abarabu n’Abazungu batundaga Abirabura bakajya kubagira abacakara (traite négrière, commerce des esclaves), abo Birabura bashoboraga gupfa uko bashatse, bagatumba bubeba (nk’imbeba), ibyo ntacyo byabaga bivuze. Ngaho rero aho Abahutu bo mu Rwanda bagiye gusubira.
Tugarutse ku bagore bakubitwaga n’abagabo, hari n’uwamaraga gukubitwa, umugabo akamubaza ati “wandakariye ?”. Umugore agasubiza ati “Nabarakarira nte se kandi mwankonsoraga ?” Iby’Abahutu bo mu Rwanda ni aho bigana. Kuva ubu ingoma ya Kagame izajya ifata Abahutu, ibakorere ibibi byose bishoboka, ivuge ngo iri kubakosora ubusembwa karande bavukana cyane cyane ubwo kuba abajenosideri. Abahutu bagiye gusubizwa kuri ya mvugo ya kinyarwanda ngo “Umwami yica so, ukamutura” kugirango nawe atakwica. Kandi koko ni ko byagendaga. Mu Rwanda no mu Burundi, iyo wajyaga gufata umurambo w’uwawe wiciwe ibwami, wagombaga kugenda useka kandi witwaje inka yo gushima, hato batavuga ngo warakariye umwami. Ngaho rero aho u Rwanda rusubiye.
Icyakora hari abandi bagore bihagararagaho, bakanga gukubitwa bakabwira abagabo bati “Urashaka kunkubita, aha ngo urankosora ? Uragakosorwa n’inkuba !” Ngicyo igisubizo kigomba guhabwa ingoma ya Kagame.
Ku ngoma ya gihake na gikolonize mu Rwanda, Abahutu barakubitwaga kakahava. Ikiboko cyararishaga. Ubwo kandi bakubitwaga ku kibuno, baryamye bubitse inda, bamanuye ikabutura, ipantalo cyangwa akenda babaga bambaye. Hari n’abakubitirwaga imbere y’abagore n’abana babo. Bamwe bahitagamo guhunga bakajya muri Uganda no muri Tanzaniya kuko ari ibihugu byakolonizwaga n’Abongeleza. Ntibajyaga i Burundi cyangwa muri Congo kuko naho hategekwaga n’Ababiligi’ kandi Ababiligi n’Abatutsi, “umwe yabaga ari icyitso, undi ari gatozi”. Igihe cyarageze ariko, Gahutu yanga gukomeza gukubitwa. Urebye uko ibintu biri kugenda bihindagurika mu Rwanda, noneho si ugukubitwa gusa, ahubwo agiye gusubira ku ngoyi, ayirambeho.
Muri uko gukubitwa kwabo, hari abandi bagore wumvaga bagira bati “ankubite se, ankubite igitenge, ankubite se akanyama ?” Kuba umugabo ahahira urugo bimuha uburenganzira bwo gukubita umugore no kubuza abana amahoro ? Oya rwose, habe na busa. Niba umugabo ari umutwe w’urugo, umugore ni umutima warwo. Kimwe kiryamiye ikindi, umubiri wose wahababarira, ndetse bikaba byawuviramo n’urupfu. U Rwanda rero ni ho rugana.
Iriya gahunda “Ndi Umunyarwanda” igejeje u Rwanda aho benshi mu Batutsi bumva ko aribo Banyarwanda bonyine. Umuhutu azajya aba umunyarwanda ari uko Abatutsi babimwemereye. Icyo gihe kandi nabwo, azaba ameze nk’inyana y’insindirano. Ngo “Ironka, ntitsimba”. Abatutsi bazajya bamugerera, bamuhe utuvungukira ku byiza by’u Rwanda, batumukubitireho, bagerekeho n’inshyuro aka wa mugani wa kinyarwanda ngo “Umwana w’umuja akubitirwa ku mazi nyina yavomye”.
Ni byo Kagame yatangiye avuga ko “u Rwanda rubana n’abarwishe”, ko muri leta ye harimo abajenosideri, ko nta kundi gufungura urubuga rwa politiki kuruta ibyongibyo. Ubu rero kugirango Umuhutu azabone ishuri cyangwa akazi mu Rwanda, kabone n’ubwo kwaba ari ukwikorera ku giti cye, kugirango azabone uburenganzira nk’ubw’Abanyarwanda b’ukuri, ni ukuvuga Abatutsi, ni ineza azaba agiriwe. Ibyo nabyo si iby’ubu kuko ariyo mitekerereze dusanga mu mabaruwa 2 y’abagaragu b’ibwami yo mu w’1958, mu migambi n’imigabo (statuts) y’ishyaka rya UNAR, akaba ari nayo mitekerereze mu by’ukuri ya FPR-Inkotanyi.
Ngaho rero aho u Rwanda rugana. Kera Abatutsi n’Abahutu banenaga Abatwa. Bivugwa ko Umutwa yigeze kunyura munsi y’urugo rw’abandi bugorobye mu kabwibwi, nyiri urugo amwumvise arabaza nk’uko byagendaga mu muco wa kinyarwanda ati “Yewe muntu utambuka uri nde ?”. Undi arasubiza ati “Erega sindi umuntu, ndi Umutwa”. Igihe kiregereje rero ngo Umuhutu w’i Rwanda ajye avuga ati“Erega sindi umunyarwanda, ndi Umuhutu”. Kuri radiyo, televiziyo n’ibinyamakuru byo mu Rwanda, bazajya bavuga amakuru y’ahabaye impanuka y’imodoka bagira bati“Hakomeretse Abanyarwanda batatu n’Abahutu umunani”
Umwanzuro
Niba hatabonetse bwangu abanyapolitiki bitanga ngo babogore uru Rwanda, nta handi Kagame arwerekeza hatari kuri mteremko ! Mu minsi mike iri imbere aha ibintu ntibizaba bigifite igaruriro.
Niba idaharitswe , iyi gahunda ya “Ndi Umunyarwanda” irasiga yoretse u Rwanda izuba riva.
Jean de Dieu MUSEMAKWELI
Kigali


text:
Sheikh Kibata Djuma, Chairman w’Umuryango RPF Inkotanyi mu murenge wa Gisenyi yateye utwatsi ibyo ashinjwa n’abaturage ko yitwaje icyo ari cyo akabafungira inzira zigana mu ngo zabo, avuga ko abavuga ibi ari abashaka kumusebya no kumwangiriza izina. Ni mu gihe Ubuyobozi bw’Akarere ka Rubavu butarabasha kugira icyo butangaza kuri iki kibazo.
Iki kibazo Sheikh Kibata ashinjwamo ni abaturage cyo kubafungira kimaze imyaka irenga 6, nyuma y’uko abaturage bavuga ko uyu mugabo yitwaje ko akomeye akubaka ahagombaga kunyura umuhanda bakabura aho banyura iyo bagana mungo zabo.
Iyi nzu bavuga yubatswe mu karere ka Rubavu, Umurenge wa Rubavu, Akagari ka Karukogo ho mu mudugudu wa Rukoko.
Bamwe muri aba baturage abaganiriye n’Itangazamakuru bavuze ko uyu mugabo yabarushije imbaraga ndetse n’ubuyobozi buzi ikibazo cyabo ariko bukaba ntacyo bubikoraho kuko uyu mugabo akomeye.
Umwe yagize ati “Ikibazo dufite hano Umugabo yaraje yubaka ahagombaga kunyura umuhanda aradufungira kuburyo kugera ku mazu yacu bidusaba kuzenguruka ahantu kure naho hatagendwa. Turasaba Ubuyobozi kuturenganura ikaza kuturebera impamvu uyu muhanda udahari kandi tuwubona ku bishushanyo mbonera iyo tugiye gushaka icyangombwa cyo kubaka wafunzwe n’umuntu ku giti cye yitwaje ko akomeye.”
Uyu mubyeyi akomeza avuga ko kuba uyu muhanda warafunzwe byatesheje agaciro ubutaka bwabo kuko niyo ushatse kugurisha utabona ukugurira.
Mujawimana Djalia ati “Turabangamiwe no kuba aho twagombaga guca mu gihe cy’imvura harafunzwe ni umuntu ku giti cye yitwaje ko akomeye, yari yaranadushyiriyeho akayira k’abanyamaguru nako ageraho aragafunga.”
Mujawimana akomeza avuga ko uyu muhanda wakozwe ni umuganda w’Abaturage bafatanyije n’abasirikari, rero kuba barafungiwe uwo muhanda isigaye bibateza abajura igihe batashye bwije kubera inzira z akure bajya kunyura. Akaba asaba ko bakorerwa ubuvugizi iyi nzu igasenywa hakaba umuhanda nk’uko bigaragara ku byangombwa by’ubutaka bwabo.
Ndagano Jean Bosco ati “Uyu muhanda wapimwe kera ntan’amazu arahagera, ariko nyuma umugabo yaraje yubaka mu muhanda hagati ku buryo nta kinyabiziga cyabona aho kinyura haba ni abakoresha amaguru ntaho banyura, akaba yarabikoze yitwaje ko Umuhungu we yari ashinzwe Ubutaka mu karere kandi nawe ari Chairman wa RPF Inkotanyi mu murenge wa Gisenyi.”
Ndagano akomeza avuga ko icyo bifuza ari uko iyi nzu yasenywa abaturage bakabona umuhanda ubageza mu mago yabo byoroshye.
Sheikh Kibata Djuma ushyirwa mu majwi n’abaturage kubabangamira yatangarije Rwandanews24 ko ibyo ashinzwa n’abaturage ari amatiku adafite ishingiro kuko aha bavuga yubatse ari ikibanza yahawe na Leta kandi yahamuhaye nta numwe muri abo bavuga ibyo uraza kuhatura ahubwo baje bahamusanga, ahubwo aribo ba nyamanyanga bashatse guhimba umuhanda ngo bamusenyere.
Ati “Ku kibazo kivugwa kuri ko mbangamira abaturage mbere ya byose ndagira ngo nsabe itangazamakuru kudakomeza kunyita Chairman wa RPF Inkotanyi muri iki kibazo kuko aho bavuga ko nababangamiye atariho mbereye Chairman.”
Ikibazo cy’ubutaka kivugwa Abo bantu bavuga ni Ikibanza cyanjye nahawe Na Njyanama y’Umurenge wa Rubavu kuva mu Mwaka wa 2008, ndetse haba Inyuma yanjye n’Ibumoso bwanjye ntawundi muntu wari uhatuye, nta Muhanda wari uhari.”
ndetse mu mwaka wa 2009 nubatsemo Inzu Ifite Imiryango 2, muri 2011 nubakamo indi Ifite Imiryango 2, nyuma yaho nibwo naje kubona Abaturanyi Inyuma n’Ibumoso bwanjye kandi bose bafite Imihanda Ijyanye naho Ibibanza byaba biherereye.
Nyuma yaho haje gutangira amatiku akuruwe n’Umudamu witwaga Aline wari Gitifu w’Akagari ka Rukoko avuga ngo arashaka kugira Umuhanda Imbereye n’Inyuma ye, ndetse ahuruza n’Inzego z’Ubuyobozi zaturutse i Kigali no ku Karere ka Rubavu basanga nta Muhanda wa Teganyijwe aho ngaho barigendera.
Nyuma yaho baza gufatanya n’umukuru w’Umudugudu wa Karukogo bategura Umuganda ugamije kunyuza Umuganda muri ubwo Butaka bwanjye mbimenye mbwira Uwo Mukuru w’Umudugudu ko ariwe nzarega mu Bucamanza ko yansenyeye, kuko uwo Muhanda wagwaga mu nzu yanjye kandi nta wawuhateganyije.
Sheikh Kibata akomeza ati “Ibyo bavuga ngo kugishushanyo mbonera hagaragara ko hateganijwe Umuhanda barabeshya, keretse niba barawushyirishyirishijemo nyuma, ariko Icyo gihe Leta nayo Ishatse kuwuhanyuza yanyishyura Ubutaka bwanjye kuko maze Imyaka isaga 10 mbusorera ,uko Ubuso bwabwo bungana ndetse ikanyishyura n’Ibikorwa byanjye nashyizemo nk’uko Amategeko abiteganya, ibyo kandi ni Leta igomba kubikora ntabwo ari Abantu runaka bagomba kwirema Agatsiko Bagamije kwikoma undi Munyarwanda ufite Uburenganzira ku mutungo we, nk’uko nabo babufite ku byabo. Aho kugira ngo bigabize Iby’undi ku nyungu zabo.”
Naho kuvuga ko nitwaza Imirimo nkora keretse niba hari ikindi cyihishe inyuma yabyo, ariko uretse Chairman wo kurwego rw’Umurenge Na Mayor ari nawe Chairman ku rwego rw’Akarere ntabwo yakwitwaza umyanya afite ngo Abangamire Abaturage, kuko Uwo ari Umuco Utakirangwa mu Rwanda
Uwariwe wese wagira ikibazo kimubangamiye yakigeza kubabishinzwe bakagikemura bakurikije uko Amategeko abiteganya.
Kambogo Ildephonse,Umuyobozi w’Akarere ka Rubavu ntarabasha kugira icyo atangaza kuri iki kibazo tukaba tuzabibagezaho mu nkuru yacu itaha, kuko mu nshuro zose twashatse kuvugana nawe bitadukundiye.
Mu karere ka Rubavu kubera ikibazo cya ruswa ikabije yakunze kurangwa mu ishami rishinzwe ubutaka n’imyubakire havugwa ibibazo byinshi mu myubakire mu kuba hari ahari haragiye hagenerwa imihanda ikaba yarafunzwe kubera icyo kibazo cya ruswa, ndetse hari na benshi birukanwe mu akzi bazira ayo makosa.